Umpasa | Raja Mandidang Sitorus\nArchive for the ‘Umpasa’ Category\nSahat Saha ni Solu\nPosted in Umpasa on September 17, 2016| Leave a Comment »\nSahat saha ni solu, Sahat ma tu bontean ni Tigaras.\nLeleng ma hita mangolu, diramoti TUHAN, torkis jala horashoras.\nSaha ni solu adalah bagian depan(haluan).\nBontean adalah dermaga tempat solu diparkir.\nDahulu kala dalam perjalanannya dari dermaga keberangkatan ke dermaga tujuan membutuhkan waktu yang lama karena pergerakan solu hanya mengandalkan kayuhan dayung(hole), ada banyak pergumulan dihadapi sepanjang perjalanan. Namun demikian semua orang yang di solu tersebut berpengharapan (marpanghirimon) akan dilindungi(diramoti) TUHAN dan tiba di dermaga tujuan dalam kondisi sehat walafiat. Yang tiba lebih dahulu di dermaga tujuan tentulah saha ni solu.\nMungkin yang sering kita dengar selama ini adalah umpasa:\nSahat sahat ni solu…. dst.\nJadi… ternyata yang benar adalah Sahat saha ni solu…. dan seterusnya.\nSt. Sampe Sitorus/br Sitangggang (A. Hitado Managam Sitorus)\nCONTOH MANDOK HATA PASAHAT ULOS (saya sebagai Tulang ni Paranak)\nPosted in Umpasa on June 5, 2009| 2 Comments »\nPesta Unjuk Martin Manurung\nMaulite godang ma ta pasahat tu Amanta pardenggan basai na tongtong mangiring iring hita sahat tu tikki nauli on ta adopi Pesta Unjuk parbogason ni pahompunami Martin Manurung dohot oroanna Wasty\nDi hamu par boruon nami Manurung, asa songon hata ni natua-tua ma dohonon nami :\nHarangan si Dulang mai inna hatubuan ni rengge-rengge\nHoras ma dihamu namar Tulang Horas nang dihami paribebere.\nLas si tutu rohanami di gonghon dohot jou-jou mu tu hami Tulangmu Sitorus sian Lumban Tonga-tonga. Suang songoni ma antong las ma ro hamu di haroro nami.\nLas ma rohanta nunga sahat pasu-pasu parbogasan ni pahompu nami sai anggiatma gabe rumah tangga na na berbahagia jala langgeng gabe si tiruon ni angka na umposo.\nDohonon nami ma tutu tu hamu :\nEme na marbiur, di lambung ni hariara;\nSai torop ma pomparanmu jala maribur, huhut matakkang jala manjuara\nHau simartolu, di tombak ni Panamparan;\nSahat ma hamu leleng mangolu di haliangi angka pomaparan\nAndor halumpang togutogu ni lombu, mamboan tu onan gambiri;\nSai saur matua ma hamu pairing-iring pahompu sahat tu namar nono sahat tu namarnini.\nSelamat Berbahagia untuk kalian berdua. Harapan kami kalian senantiasa saling mengasihi. Menurut para para penasehat pernikahan kunci dari langgengnya rumah tangga adalah keterbukaan dan komunikasi yang baik. Kami harapkan kalian berdua dapat saling terbuka serta menerima pasangan apa adanya dan terjalin komunikasi yang baik di antara kalian dan yang paling penting kenakanlah kasih sebagai pengikat di antara kalian berdua.\nDohononhu ma tu hamu songon nidok umpasa :\nAsa ni ansisbang, jonok tu panggonggonan;\nBadanmuna na so ra sirang, tondimuna marsigonggoman\nTinapul bulung ni salak, tarihut bulung sikkoru\nSai tibu ma hamu mangabing anak, jala tibu magompa boru.\nTangkas do jabu suhat, laos tangkas do jabu bona;\nSai tangkas ma hamu maduma, laos tangkasma nang mamora\nSahat sahat ni solu, sahat di binsar ni mata ni ari,\nPasahaton nami ma ulos holong si ganjang rambu on, leleng ma hamu mangolu jala di iring- iring Tuhan ganup ari.\nNote: Pinatorang saotik sian dia dalanna asa marbere hami tu natoras ni si Martin Manurung. Ia apala Tulang tangkas nasida ima hahadoli nami Op. Mangiran pomparan ni R. RUMAGAJA (baca tarombo kami di sundut/generasi ke VIII).\nBerhubung di Jabotabek ini tidak ada keturunan dari R. RUMAGAJA maka kami sebagai pomparan dari anggidolinya mangadopi gonghon dohot jou-jou nasida.\nHu parhatutu hami do Op. Mangiran hea marhuta di huta nami Lumban Tonga-tonga, Silamosik-Porsea, jala ima na pajonokhon songon ikatan batin di hami.\nOn ma salah satu guna ni Punguan Raja Mandidang Sitorus, unang ma nian tingki naeng adong ulaon baru marsitandaan jala ta lului sisolhot. Tongtong ma nian terjalin silaturahmi paling tidak melalui telepon atau SMS sekedar untuk “keep in touch”.\nUMPASA Hula-hula / Tulang Pasahat Ulos tu na marbagas (pengantin)\nPosted in Umpasa on June 3, 2009| 4 Comments »\nMangalusi sungkunsungkun ni angka dongan taringot tu umpasa sidohonon hatiha mangulosi di ulaon unjuk dison pinaandar pigapiga umpasa na boi pillitonta sian pengalaman ni panurat tarlumobi ma i sian panuturion ni angka natuatua.\nMenjawab pertanyaan dai beberapa teman perihal umpasa ketika menyampaikan ulos kepada pengantin pada pesta adat pernikahan, berikut kami rangkum beberapa pilihan (seri 1) berdasarkan pengalaman dan pencerahan dari para orangtua.\nHula-hula / Tulang Pasahat Ulos tu pengantin (Seri 1)\nSitongka dangka ni arirang, peak di tonga onan,\nPardongansaripeonmuna na so jadi sirang, tondimu marsigomgoman\nDengke ni sale-sale, dengke ni Simamora,\nSahat saha ni solu, sahat ma tu labuan,\nHula-hula / Tulang Pasahat Ulos tu pengantin (Seri 2)\nHula-hula / Tulang Pasahat Ulos tu pengantin (Seri 3)\nAsa ni assisbang, jonok tu pargongonan\nPardongansaripeonmu na sora sirang, tondi mu marsigomgoman\nTangki jala hualang, garinggang jala garege.\nTubuan anak ma hamu, partahi jala ulubalang, Tubuan boru par-mas jala pareme.\nBona ni pinasa, hasangkotan ni jomuran,\nTung aha pe dijama hamu, tongtong ma i habaoran pasu-pasu ni Tuhan.\nMandurung di aek Sihoru-horu, manjala di aek Sigura-gura\nSahat saha ni solu, sahat tu bontean ni tigaras\nPasahathon nami ma ulos si ganjang rabu on, saluhutna ma hita gabe jala horas.\nHula-hula / Tulang Pasahat Ulos tu pengantin (Seri 4)\nAi na tinapu salaon, salaon situa-tua,\nDenggan ma hamu masianju-anjuan asa saut gabe jala saurmatua.\nMartumbur ma baringin, mardangka ma hariara,\nMatorop ma pomparanmu maribur, matangkang ma juara.\nTangkas pe jabu suhat, tumangkasan do jabu bona.\nTangkas ma hamu maduma, tangkas ma nang mamora.\nTubuma halosi di dolok ni pintu batu\nHami Tulangmu mangulosi, Debata do ianggo na masu-masu.\nSahat saha ni solu ma sahat tu bontean,\nPasahaton nami ma ulos si ganjang rambu on Sahat ma hamu tu parhorasan, sahat tu panggaben.\nHula-hula / Tulang Pasahat Ulos tu pengantin (Seri 5)\nDangir-dangir ni batu ma hamu, pandakdahan ni simbora,\nGabe ma hamu jala saurmatua jala sai marsada ni roha.\nSai situbu laklak ma hamu situbu singkoru di dolok ni purbatua,\nsai tubuan anak ma hamu tubuan boru, donganmuna sarimatua.\nSonggop ma anduhur titi, sangkot diparjenggaran.\nMangasi ma Amanta Debata, sai ro ma akka parsaulian.\nSahat solu sahat tu bontean, toho di rondang ni bulan\nHata pasu-pasu marrhite tangiang ni tulang, sai sudema di pasaut Tuhan.\nHula-hula / Tulang Pasahat Ulos tu pengantin (Seri 6)\nAek sibarabara, Duruna i tubuan tolong.\nTung aha pe muse na masa, Ndang boi mago ianggo holong.\nRuma ijuk di jolo ni sopo gorga,\nAsi ma roha ni amanta Debata. Sai dilehon ma di hamu, Anak na bisuk dohot boru na marroha\nTonggi ma sibahut tabo ma pora-pora.\nGabe ma hita luhut jala sude hita mamora.\nPasu-pasu nami marhite tangiang sai sude mai dipasaut Tuhan.\nPasahaton nami ma ulos si ganjang rambu on Sahat ma hamu tu parhorasan, sahat tu panggaben\nHula-hula / Tulang Pasahat Ulos tu pengantin (Seri 7)\nPinattikhon hujur di topi tapian\nTudia pe hamu mangalakka sai tusi dapotan parsaulian\nTangkas ma jabu suhat tumangkasan ma jabu bona.\nTangkas ma hamu maduma tangkasan ma nang mamora.\nTubu ma lata di toru ni bunga-bunga,\nSai tubu ma di hamu anak namarsangap dohot angka boru namartua.\nBalintang ma pagabe tumandakhon sitadoan,\nSaut do hamu gabe jala sangap asal ma tontong si oloi Tuhan.\nSahat saha ni solu sahat tu Tigaras,\nSahat ma hamu leleng mangolu, gabe jala horas – horas.\nHula-hula / Tulang Pasahat Ulos tu pengantin (Seri 8)\nDangka ni arirang, peak di tonga ni onan,\nPardongansaripeonmu na so jadi sirang, tondi mu marsigomgoman\nHariara na bolon bahen parlape-lapean,\nSai tubu ma di hamu anak dohot boru na bolas pangunsandean.\nTingko ma inggir-inggir, Bulung nai rata-rata\nHata pasu-pasu i, Pasauthon ma namartua DEBATA\nSahat saha ni solu toho di rondang ni bulan\nLeleng ma hamu mangolu, gabe jala si oloi Tuhan.\nHula-hula / Tulang Pasahat Ulos tu pengantin (Seri 9)\nPirma toras ni pongki, Bahul-bahul pansalongan\nPirma tondi muna, Tutambana pangomoan\nAndor halumpang Togu-togu ni lombu, andor hatiti Togu-togu ni horbo\nPenggeng saur matua ma hamu pairing-iring anak dohot boru Sahat tu namarnini sahat tu namarnono\nHula-hula / Tulang Pasahat Ulos tu pengantin (Seri 10)\nMartantan ma baringin, Mardangka hariara\nHorasma tondi madingin, Matangkang ma manjuara\nBintang ma narumiris, Tu ombun na sumorop\nAnak pe antong riris, Jala boru pe antong torop\nHula-hula / Tulang Pasahat Ulos tu pengantin (Seri 11)\nBalintang ma pagabe tumandakhon sitadoan, Saut do hamu gabe asal ma tontong masipaolo-oloan.\nSai tubu ma di hamu anak namarsahala dohot boru namora jala na martua\nTinaba hau sampinur di tombak simarhora-hora.\nSai lam matorop ma hamu maribur lam marsangap jala mamora.\nEme sitamba tua ma, Parlimggoman ni siborok\nDebata do na martua, Horas ma hamu di parorot.\nSongon i majolo na boi pinaandar.\nTangerang 3 Juni 2009, Tabe mardongan tangiang,\nDirangkum dan disusun dari berbagai sumber dan pengalaman serta “panuturion ni natuatua”.\nSilahkan di copy dan share, namun dimohon menyebutkan blog ini.\nNote: banyak tulisan kami di copy posting di blog lain namun dibuat seolah-olah tulisan dari si pemilik blog\nPanuturion nahea ni jalo sian pigapiga halak natuatua, tarsongon on do umpasa :\nSitongka dangka ni arirang, peak di tonga onan.\nPardongansaripeon muna na so jadi sirang, tondimu marsigomgoman.\nDiolophon situan natorop : i ma tutu, olop olop olop.\nHatorangan tu umpasa i tarsongon on:\nNinna molo marsalisi paragat jala ndang mardomu nasida (tidak bisa berdamai) digotap paragat na parjolo sahali mangagati pangko i ma arirang ni pangko i jala disampakhon (dicampakkan) ma ditonga ni onan.\nSian i botoon ni loloan natorop ma naung bagas parsalisian ni amanta namanampakhon arirang. Dungi timbangan ni angka Raja ma parsalisian i.\nNa jolo ninna onan ndang holan “pusat perdagangan” alai laos disi do marpungu angka raja horja. Jonok tu onan i sai adongdo partungkoan ni angka Raja laos disi ma nasida manimbangi molo adong namasa jala “diluar norma-norma yang berlaku umum di luat i”.\nMolo masa dangka ni arirang peak di tonga ni onan, sada hailaon bolon do i. Suang songoni ma nang pardongansaripeon, sotung masa hata sirang ai hailaon bolon do i.\nTarsongon i ma panuturion na hea nijalo.🙏\nUMPASA DI NA MANGINGANI MANANG MANURUK JABU\nPosted in Umpasa on June 3, 2009| 1 Comment »\nJabu pe jabu, ndang asal inganan.\nMabaor aek puli sian dolok ni Simamora,\nSai hot ma jabunta on bagas na uli, ingananmu marlas ni roha.\nTangkas do jabu suhat, laso tangkas do jabu bona,\nSai tangkas ma hamu dung maringanan di jabu on maduma, tangkas nang mamora.\nAndor ras ma tu andor ris di tombak ni Purbasinomba\nSai horas-horas ma hamu torkis-torkis, tumpahon ni Debata namartua.\nJongjong di Dolok Purbasinomba, manatap tu Panamparan,\nSahat ma hamu saur-matua mangingani jabu on dihaliangi angka pomparan.\nSahat-sahat ni solu toho di rondang ni bulan,\nSahat ma hamu leleng mangolu mangingani bagas on, sai diiring-iring Tuhan.\nEme si tamba tua parlinggoman siborok,\nSai dilehon Tuhanta ma di hamu tua, hot ma hamu di jabu on diparorot.\nDohot angka na asing.\nHUHUASI NI SIPANGANON\nSi tikti mar si gompa, golang-golang pangarahutna,\nOtik si butong-butong, godang si pir ni tondi,\nOtik so sadia na boi hupatupa hami, pamurnas ma i tudaging, saudara tu bohi, si palomak imbulu ma i, si paneang holi-holi.\nBagot na marhalto ma tubu di robean,\nHoras ma namanganhon, horas ma namangalean.\nHuta Tanobato parasaran ni leang-leang,\nHoras ma hami namanjalo, horas ma di hamu namangalean.\nHATA UMPASA PASAHATHON ULOS MULA GABE (PABOSURHON)\nPosted in Umpasa on June 3, 2009| Leave a Comment »\nSanjongkal urat ni ri, tolu jongkal urat ni singkoru,\nUlos mula gabe naung pinasahat i, sai saur ma i di hamu, mangulosi anak dohot boru.\nTubu ma anak na marsangap di hamu dohot boru na martua.\nHabang binsak-binsak laos mangihut ambaroba,\nSai tibu ma ro na tapaima, jala dapot nahinirim ni roha.\nTangki ma jala ualang, galinggang jala garege,\nSai tubu ma di hamu anak partahi jala ulubalang, dohot boru namora jala pareme.\nSai tubu ma anak dohot boruma na mora jala na martua\nTubu ma hariara diholang-holang ni huta, dakkanai tanggo pinarait-aithon,\nTubu ma di hamu anak na marsahala dohot boru namartua, sitongka panahit-nahiton.\nEme si tambatua ma parasaran ni siborok,\nSai dilehon Debata ma di hamu gogo dohot tua, hot ma hamu diparorot.\nObuk do jambulan nanidandan bahen samara,\nMolo mamasu-masu hula-hula, padao sahit dohot mara.\nHira di sude ulaon adat sai dipangke do umpasa dohot umpama di sude pangkataion.\nUmpasa i ma pasu pasu manang tangiang na ro sian roha ni na mangkatahon umpasa i asa pasauthon Amanta Debata songon na pinagido ni roha ni na mamasu-masu.\nUmpasa adalah kata-kata berkat semacam doa agar diluluskan Tuhan hal-hal yang diucapkan. Setiap orang yang mengucapkan umpasa (kata-kata berkat) harus selalu meyakini dalam hatinya bahwa Tuhanlah yang menjadi sumber dan memberikan berkat-berkat tersebut.\nPenggunaan umpasa adalah tergantung kepada konteks kegiatan yang dilakukan, ada umpasa untuk orang menikah, ada umpasa untuk orang meninggal, ada umpasa untuk paradaton, dan yang lainnya.\nJotjot do binege angka dongan mandok “Songon nidok ni umpasa ma dohonanku” ninna hape umpama do didok, songon i nang sabalikna. Dison tarida do na so haru diantusi beda ni umpasa dohot umpama.\nSai tubu ma di hamu anak dohot boru\nMolo umpasa hira sarupa do tu pantun di hata Indonesia. Sarupa do pangkuling manang soara ni hata i di pudi manang “bersajak”. Alai nang pe sarupa ni pantun dohot umpasa mansai asing do anggo philosofina.\nMolo pantun di hata Indonesia dang marrupahon pasu-pasu manang tangiang.\nSungguh enak si mangga udang\nPohonnya tinggi buahnya jarang\nSungguh enak si anak lajang\nKemana-mana tiada larang.\nMolo nibandingkon umpasa dohot pantun na di ginjang i boi ma analisaonta tarsongon on.\nMolo 2 baris parjolo di hata Indonesia didok ma i “sampiran”. Dua baris parpudi digoari ma i “isi”. Jadi sude pantun 4 baris do i ma sampiran 2 baris jala isi 2 baris.\nLaos songon i do nang umpasa. 2 baris parjolo digoari ma “tabas” jala 2 baris parpudi digoari “poda”. Jala molo umpasa adong do hubungan ni tabas dohot poda. Laos on do syarat ni sada umpasa na gabe pasu-pasu.\nMadakdak ma singkoru bontar songon simbora.\nTubuan anak ma hamu sorangan boru, jala denggan ngolumuna\nManang ni on sadanari\nPinartangki laklak pinarhorunghorung singkoru\nTubu ma di hamu anak, sorang boru jala denggan ngolungoluna.\nSingkoru i ma hau na metmet na tubu di dolok-dolok, jolo madakdak do lampakna i asa haruar ibana. Patuduhon naung matoras bungana i, marbatu jala pir. Marlapatan ma i songon i ma nang dakdanak na dibortian i jolo hot di arina ontang di bulanna jala sai da ma angka panahit. Laos songon i ma, antong na hot ripe unang ma manimbil sian tinujuna asa maranak marboru songon na tarida di humaliangna.\nTalapati majolo umpasa, na di toru on :\nBagot na madungdung\nTu pilo-pilo na marajar\nTading ma antong na lungun\nSai ro ma na jagar.\nMolo toho do hita mangantusi umpasa i ingkon boi do patorangonta anatomi ni umpasa i huhut philosofina.\nSongon naung pinatorang di ginjang i 2 baris parjolo margoar ma i “tabas” manang “sampiran” di bahasa Indonesia (bagot na madungdung dohot pilopilo na marajar).\nBagot i ma bona ni tuak manang “enau”. Molo niagati dapot ma tuak na sinoloman ni parmitu. “Madungdung” lapatanna nunggu matua, alani i ndang produktif be.\n“Pilopilo” ima halto naung madabu sian bagot i jala laos tubu muse. Di Toba digoari ma on “borta” alana bulungna bontar sambariba jala rata sambaribanai. Aha do filosofina jala aha do pangantusion na tarsirat di umpasa i ?\nMolo tabereng bagot naung madungdung ndang adong be sihirimon sian i alana nunga suda gogo, bulungna pe nunga malos. Alai di toru ni bagot naung mate i tubu manang ro ma pilopilo ima bagot na poso jala uli anak ni bagot naung mate i. Bage jagar do antong naung madungdung i alana adong do gantina nalaho pajagarhon jala na naeng maboan hajagaron. Songon i ma nang natua-tua molo monding, nang pe tong lungun roha, alai hatop do sae ai nunga ro angka anakhonna songon pilopilo na mangganti amana laho pajagarhon.\nSian hatoranganna di ginjang i tangkas do antong tarida na adong do hubungan ni sampiran dohot isi manang “tabas” dohot “poda”.\n“Ala jagar do tabas jala sintong poda” ni umpasa i, tarsongon i ma umpasa na tingkos jala memenuhi syarat songon umpasa manang pasu pasu.\nAlani antong umpasa na di ginjang dang boi pakkeon molo dakdanak do na monding. Alana ndang bagot i na madungdung manang mate alai pilopilo do na gotap. Antong molo songoni tu namate mangkar ndang boi pangkeon umpasa on. Umpama manang tudosan nama, sipaheon tusi ima: Hotang binebebebe, rambu pinulospulos unang hamu mandele ai godang do tudos-tudos.\nTingki mangampu somalna didok :\nTurtu ma ninna anduhur\nHata angka na uli dohot pasu-pasu\nSai unang ma muba unang mose\nTangkas do taboto molo anduhur mangunduhi do i sai hira na mangoloi. Songon i muse lote unduk do on manuruk tu tano, boi ma lambanghonon songon toru ni roha. Ndang rupani songon pidong sigurguak (suman do nian rupana tu anduhur) alai sai andorana na bontar i do dipadirgak-dirgak. Molo taida philosofi ni na mangampu, intina na laho mangoloi do, mangunduk huhut manjalo sude angka hata pasu-pasu dohot angka hata na uli, jadi mansai tingkos do anteng anduhur dohot lote na adong di humaliang ni angka Ompunta najolo dibahen gabe sampiran manang “tabas” asa sahat tu inti ni pandohanna ima “poda” songon na pinatorang di pudi i. Jadi ndang asal dibahen angka Ompunta najolo angka umpasa i, sude do i marlapatan jala timbo do philosofina. Ingkon adong do hubungan ni tabas dohot poda asa tingkos jala memenuhi syarat gabe umpasa, tangiang manang pasu-pasu.\nJadi taingot ma dison manurut hatorangan na di ginjang i, sitongka ni na unang do hape mamasu masu iba tingki mangampu.\nTaparrohahon ma muse umpasa na di toru on :\nAek marjutlak jullak\nMarjullak-jullak sian batu\nAmpuon ma i antong martongani jabu\nHatorangan : Aek na marjullak sian batu aek na tio do i (mual mata) na boi patorsok uas lumobi di hos ni ari. Nang pe so nilompa mual mata i alai mansai sehat do i, godang mangandung mineral dungi muse manigor sumbu do tu tolonan jala pintor sombu uas.\nAlani na boi do antong angka hata na uli dohot pasupasu na pinasahat tu Suhut i pasombu uas ni nasida secara mental dohot rohani gabe didok ma, pasu-pasu i. Didok roha nunga tung tangkas de taantusi philosofi ni umpasa lumobi umpasa pangampuon.\nMardomu tu si, asa tahatahon ma nian hata umpasa dohot umpama i hombar tu rumang dohot ruhut ni angka ulaon, songon i di situasi manang hadirion ni keluarga na naeng manjalo hata i. Misalna, adong pamoruonta naung matua, nunga marpahompu nasida sian anak dohot sian boru. Naeng pasahathon hata si gabe-gebe, hata pasu-pasu ma hita tu nasida di ulaon si las ni roha, ala dipatupa nasida partangiangang (pengucap-an syukur) jala nunga tamat anak siampudanna sian singkola kedokteran. Pasahaton ma tu nasida hata umpasa na hombar tu ulaon i dohot tu hadirion nasida. Unang ma tadok tu nasida: “songan hata ni umpasa ma dohononhu amang boru: Bintang na rumiris tu ombun nasumorop, anak pe antong riris, boru pe antong torop.” Hata umpasa si songon i denggan ma antong tu angka keluarga naumposo. Alai, molo tu keluarga naung antar matua, songon pamuronta nangkin, dohononta ma: Andor halumpang ma togu-togu ni lombu, andor hatiti togu-togu ni horbo. Sahat ma hamu saur matua pairing-iring pahompu sahat tu na marnini marnono.\nLaos songon i muse unang ma nian tabahen-bahen (dikarang-karang) sandiri hata umpasa manang umpama i, molo so taantusi lapatan dohot makna ni na tahatahon i. Tumagon ma tadok hata angka nauli nadenggan tu angka tuturta marhite hata na sian Tuhanta, molo so taboto dope angka sidohononta marhite-hite hata umpasa manang umpama.\nSada nari naporlu muse sidohonon, molo angka hata umpasa dohot umpama, somalna sian angka horong ni hula-hula dohot angka tulang do pasahathon i tu pamoruonna, manang sian angka natua-tua tu ianakhonna. Sipata, nian, godang do taida di tingki on adong sian horong ni pamoruon na pasahathon hata umpasa dohot hata umpama tu hula-hula manang tulangna, tarlumobi di tingki mangampu hata. Nadenggan ma i tutu. Alai, adong muse do mandok hata sian boru ala rap uduran ni hula-hula nasida mandok hata i.\nNa naeng dohonon di son: molo sian posisi ni boru do hita pasahat-hon hata umpasa manang umpama, asa dumenggan, tama hita nian jolo mangido marsantabi baru pe asa tahatahon si dohononta. Alana, songon naung tangkas taboto, molo hata umpasa i, i ma hata pasu-pasu jala mangalean angka hata pasu-pasu somalna ingkon sian angka horong ni hula-hula dohot tulang. Adong hata ni Tuhanta na mandok: Jadi sandok ndang targagaon, nasumangap i do mamasu-masu na ummetmet. (Memang tidak dapat disangkal, bahwa yang lebih rendah diberkati yang lebih tinggi -Ibrani 7: 7).\nJala dumenggan muse tahe, molo di tingki na pasahathon hata i sai dimulai dohot pandohan: “songon hata ni natua-tua ma dohononhu”, “sai asi ma roha ni Tuhanta”, dohot angka na asing.\nSian angka hatorangan nangkin boi ma dohonon di son, ia hata umpasa i ma angka hata pasu-pasu na mardongan harapan, pangidoan tu Tuhanta Debata asa dilehon angka nauli dohot nadenggan di ngolu ni angka tuturta. Boi do i hahipason, ganjang ni umur, hagabeon, dohot angka na asing. Alai, molo hata umpama, angka hata tudos-tudos manang hata poda na mardongan harapan do i. Contoh:\nMolo litok aek di toruan, tingkiron ma tu julu.\nPantun do hangoluan, tois hamagoan\nMarbagi di na otik, marbagi di na godang.\nNamalo ma tutu ompunta na parjolo i mambahen angka rumang, ruhut ni angka ulaon dohot angka hata i, na gabe songon angka falsafah hidup, identitas, budaya di hita halak Batak na porlu lestarihononhon asa adong warishononta tu angka ianakhonta.\nInkulturasi ni Hakristenon\nMolo najolo di angka, umpasa sai tabege do hata, “Ompunta Mulajadi Na Bolon”. Sabotulna, ndang sala. i sesuai dohot pemahamannasida taringot tu Namarhuaso sijadihon nasa na adong ima Debata. Dungi muse molo sian kacamata ni Habatahon tumimbo do Ompung sian Ama. Alai ala marhite Jesus na, gabe pelean pardamean dohot ama i laho manobus hita jolma gabe dipatama hita songon naposo na marhite pandidion Hakristenon alani antong denggan do jouonta goarni Debata, tingki marumpasa hita asalma umpasa na tingkos gabe pasu pasu.\nTubu ma hariara\nDi holangholang ni huta\nAsima antong roha ni Tuhanta\nSai tubu ma anak na marsangap\nDohot boru na martua.\nOn ma sada tanda ni inkulturasi ni ugamonta i tu adatta.\nLapatanna gabe diparbadiai hakristenonta i ma adatta i asa mangkorhon pasu-pasu di sude ulaonta. Ai di na tarsurat i pe didok do “Ro Ahu ndang na laho manesa adat ni Ompumu, alai na paulihon do”.\nPartungkoan Tano Batak (Monang Naipospos) http://tanobatak.wordpress.com\nSilaban Brotherhood http://www.silaban.net\nBorsak Sirumonggur http://sihombing.lumbantoruan.net\nSIMARMATA (SIMATARAJA) http://simarmata.or.id\nHata umpasa di ulaon tardidi\nTubu ma tambinsu di dolok ni Pangaribuan,\nSai anak nabiusk ma ibana, anak na gabe si pajoloon.\nTubu ma pinasa di topi ni aek hole,\nSai boru na malo marroha ibana jala na boi paulaean.\nDangka ni hariara ma ni pangait-aithon\nSimbur ma ibana mangodang, sitongka panahit-nahiton.\nHabang ambaroba di atas ni Sibuntuon,\nSai burju ma ibana marroha, gabe jolma si tiruon.\nDolok ni Hutanauli hatubuan ni si marlasuna,\nGoar nauli ma goarna i, donganna gabe jala mamora.\nEme sitamba tua parlinggoman ni siborok,\nSai dilehon Debata ma di ibana tua, imbur magodang diparorot.


Minggu Pentakosta - Kramat Jati ibadah dan jadwal minggu hkbp kramatjati\nMinggu Pentakosta 2018\nIBADAH BAHASA BATAK TOBA MASUK PUKUL 06.00, 10.15 WIB\nKAIN ALTAR “NA RARA / MERAH “\nPARTURE NI ACARA PARNINGOTAN “DI HASASAOR NI TONDI PARBADIA”\nSE HKBP DISTRIK VIII DKI JAKARTA\nNUNGA DILEHON DEBATA TONDI PARBADIA TU NASA BANGSO\n(Ulaon ni Apostel 10:44-48)\n01. JOUJOU TU PARSAORAN (L: Liturgis; R: Ruas)\nL : Selamat ari Pentakosta ma di hamu saluhutna! Ari parningotan na balga do ari on di sude Huria ni Tuhan i. Ai jongjong Huria di portibi on ndada sian usaho ni jolma manang na tubu sandiri, alai Tondi Parbadia do na mangula: manjou, papunguhon dohot pahothon parsaoran ni angka na porsea, ima na ginoaran Huria.\nR : PINUJI MA TUHAN I NA MANGUSEHON TONDINA TU GANUP ANGKA NA PORSEA DI IBANA.\nL : Ibana do na paluahon jala manjou hita marhitehite panjouon na badia. Alani i ma dibagasan hiras ni roha, taolophon ma Ibana mardongan arbab nang sarune, jala nasa na marhosa ingkon mamuji Jahowa. Taendehon ma “ O Tondi Parbadia i”\nR : (mangendehon) BE. No. 102:1-3 “O Tondi Parbadia i” BL. 206\nO Tondi Parbadia i bongoti rohanami be ro sipatiur roha. O sondang sian surgo i sondangi rohanami be tu halalas ni roha. Asa masa patupahon pinodahon ni hataMu sai tu hami ma rohaMu\nHo do silehon roha i di nasa na porsea i tumpahi rohanami. Patogu rohanami be pasar hataM tu sasude sai tong dongani hami. On pe sude parrohaon hatuaon lehononMu sipujion do goarMu\nSai pargogoi ma hami on mangihutihut hataM on di pardalanannami. Haporseaonnami pe tambai tung masa aha pe na bernit taononnami. Tatap, tatap sude hami rohanami pasonanghon hajolmaon hamonangkon.\n02. VOTUM INTROITUS TANGIANG\nL :Marhitehite goar ni Debata Ama, dohot goar ni anakNa Tuhan Jesus Kristus, dohot goar ni Tondi Parbadia, na tumompa langit dohot tano on, Amen. Songon on ninna Tuhan Jahowa: LehononKu tu hamu roha na imbaru dohot tondi na imbaru tubagasan ateatemuna, jala unsatonKu roha batu sian dagingmuna, jala lehononKu tu hamu roha na marpanghilalaan. Jala lehononKu TondingKu tubagasan ateatemuna, Ahu do mambahensa, asa marparange hamu dibagasan angka PatikHu, angka uhumHu pe radotanmuna jala patupaonmuna do. haleluya\nL : Martangiang ma hita! Ale Tuhan Debata Amanami! Ho do manondangi jala mangajari roha ni angka na porsea di HataM marhitehite Tondi Parbadia. Sai buhai ma rohanami asa ture parrohaonnami marhitehite TondiM i, asa tongtong dame rohanami manghalashon hagogoonNa i marhitehite Tuhan Jesus Kristus Tuhannami, Amen. ———-hundul——-\n3. Marende BE.No.104:6-7 “Bongoti ma rohangku” BL. 155\nUsehon tu rohangku holong ni rohaMi. Padenggan ma hatangku tu dongan sasude. Asi rohaM padao ma bada halatean. Patimbul hadameon na roa i padao\nBaen gok haporseaon ma rohanami be. PanumpakMi gandahon tu artanami be. Pabali tondi i na olo manundati na olo mangarsahi rohaM na denggan i.\n04. PATIK NI DEBATA:\nL : Tangihon hamu ma patik ni Debata di Pesta Parningotan Hasasaor ni Tondi Parbadia sadari on, ima na tarsurat di Galatia 5:22-23 “Alai angka on do parbue ni Tondi: Holong dohot las ni roha, dame dohot lambas ni roha, habasaron, habasaon, haporseaon, halambohon, dohot hatomanon Ndang maralo patik dompak angka sisongon i”. Antong rap mangido gogo ma hita tu Debata mangulahon patikNa\nL+R : Ale Tuhan Debata, sai pargogoi ma hami mangulahon na hombar tu patikMi, Amen\n05. Marende BE.No.165:3-4 “Na basa do rohaM di au” BL. 19\nO Tuhan hutopoti ma luhutna dosangki. Asi rohaM sai sesa ma di Ho ma tondingki.\nO Jesus sai tangihon on sude na jat padao. Lam ias bahen rohangkon asa sai sonang au.\n06. MANOPOTI DOSA\nL : Tatopoti ma dosanta, martangiang ma hita. Ale Debata Amanami Parasiroha na sumurung! Di pesta parningotan hasasaor ni Tondi Parbadia sadari on, ro do hami tu adopanMu manopoti dosanami. Nunga dipatuduhon Ho marhite HataM na sian ganup bangso do jangkononMu angka na manghabiari Ho jala na mangulahon lomo ni rohaM. Alai sipata do gabe tarambat halak manjanghon Ho ala hupajongjong hami angka dorpi parholangan binahen ni na marasing luat, parhataan dohot houm.\nR : Jala sipata do madabu hami tu pamintorion diri hira holan dirinami na sintong di adopanMu, gabe sai pis mata nami marnida halak na asing.\nL : Di na lam maju zaman jala doras nang parsahat ni angka barita masa, laos hehe do nang barita na so sintong (hoax) na patubu pangalaho na masitihaan, masicurigaan jala manegai parsaoran di keluarga, huria nang masyarakat.\nR : Asi ma rohaM ale Tuhan, sai marpamuati ma roham di hagaleonnami i.\nL : Sai sundati ma torutoruM asa unang mangonai be tu hami. Sai sesa ma sude dosanami, asa mangolu hami dibagasan asi ni rohaM. Sai pargogoi ma hami, asa margogo hami, marhitehite Tuhan Jesus Kristus Tuhannami, Amen\n——————hening—–elekton….BE. No.172/ BL. 143——–\nBagabaga ni Debata taringot tu hasesaan ni dosanta:\nIse be mangaluhon angka na pinillit ni Debata? Debata do na mamintori. Ise do na mandabu uhum hamagoan? Kristus Jesus do naung mate, alai ndada holan i, naung mulak mangolu do, jala di siamun ni Debata do Ibana mangondihon hita. Hasangapon ma di Debata na di ginjang!\nL+R : Amen.-\n07. Marende BE.No.109:2-3 “Sai songgopi hami on” BL. 78\nTondi hasangapon i sai ingani rohanami. Pargogoi ma hami be maralohon dosanami. Asa tung malua hami sian hadosaonnami.\nJolma manisia pe sai sondangi ma luhutna. Asa olo sasude ro tu Jesus Sipalua. Rarat baen harajaonNa tu saluhut manisia.\nL : Hata ni Debata, turpuk di Parningotan ari Hasasaaor ni Tondi Parbadia sadari on, ima na tarsurat\nJesaya 40:12-14: Tung ise naung manuhati angka aek manggim, jala dijongkali angka langit, jala dibalei nasa orbuk ni tano on? Jala didasing angka dolok marhitehite timbangan, jala angka buntulbuntul marhitehite hatian?.\nR : Tung ise ma na tau mandodo tondi ni Jahowa, manang panuturi na manurgasi Ibana?\nL : Tung tu ise ma Ibana mangalap roha, asa diparrohai Ibana jala diajarhon tu Ibana lapang ni uhum, jala diajarhon tu Ibana parbinotoan, jala dipabotohon tu Ibana lapang ni hapistaran? Ima sahatna. Martua do angka na tumangihon Hata ni Debata jala na umpeopsa, Amen\n09. Marende BE. No. 461:1,3 “Songgop tu hami” BL. 407\nSonggop tu hami na di joloMon O Tondi ni Debatangki.\nUhir patikMu tu rohangkinon O Tondi ni Debatangki.\nBereng siholhu di haroroMi, molo Ho ro nda hisar tondingki.\nDidihon ma tu au on apiMi O Tondi ni Debatangki.\n1. Lehon HataM ima tau podangki, Debatangki na gogo i.\nAsa sai talu sude musuMi, Debatangki na gogo i.\nManghatindanghon tongtong goarMi, asa malua pardosa disi.\nAsa dijangkon Tuhanta ma i, Debatangki na gogo i.\n10. MANGHATINDANGHON HAPORSEAON\nL : Tahatindanghon ma haporseaonta i, songon na hinatindanghon ni donganta sahaporseaon di sandok portibi on, rap ma hita mandok\nL &R : Ahu porsea di Debata Jahowa\n11. KOOR :\n12. TINGTING :\n13. KOOR :\n14. Marende BE. No.108:1…dst\n“Baen ma Gabagaba” BL. 203\nBaen ma gabagaba dohot bungabunga nang pelean i.\nAi nuaeng ma jumpang ari parningotan Pentakoste i.\nHaroro ni Tondi do ima Tondi Parbadia masuk tu Huria.\nJangkon ma Ibana ai asi rohaNa ro tu hita on.\nAsa sondangonNa tiur bahenonNa parrohaon tongtong.\nJangkon ma Ibana da,\nasa dao sude arsakmu nang pardangolanmu.\nTondi Pangapuli sahap na ummuli di sisean i.\nTuhan Jesus Kristus ro ma Ho pabulus tongtong langkangki.\nDi na lao tu surgo au pargogoi ma au pamonang sahat tu na sonang.\n15. JAMITA: Ulaon ni Apostel 10:44-48\n16. Marende BE.No. 646a:1…dst\n“Sai Gohi Roha Tondingki”\n(P.Pelean tu Pengmas HKBP)\nSai gohi roha tondingki marhite TondiMi.\nAsa marhite diringki patar Ho Tuhanhi.\nUnang holan pamanganhi, dohot ma rohangki,\njala sude ma ngolungki mamuji Ho ma i\nSude ma pangalahongki rodi ulaonhi,\nnang hata pingkiranhi pasangap Ho ma i.\nNang saluhutna ngolungki tongtong mamuji Ho.\nAnggiat dohot diringkon lao papatarhon Ho\nNang pe gok dosa rohangkon, gale pamatanghon.\nAlai nuaeng hupuji Ho, sai jangkon ma au on.\nAntong sude ma ngolungki parbadiai ma i.\nDongani au O Tuhanhi rodi ujungna i.\n…….(mangendehon) BE. No. 133:5\n“O Tondi Na Manggohi roha”\nUrupi hami sian Sion sai suru Tondi Parbadia i.\nLao paluahon hajolmaon hombar tu na pinarbagahonMi.\nSondangi ma sandok portibi on, pasiat ma HataM di tano on.\n18. TANGIANG: Pelean, Pentakosta, Ale Amanami, Pasupasu\nhasasaor tondi parbadia, Kebaktian Minggu, Pentakosta\n| Tags: Hari pentakosta, Hari raya pentakosta, HKBP Kramatjati,, Minggu pentakosta\nHARI RAYA PENTAKOSTA KE II


Maniop Hasintongan Nang pe Ndang Martangan | Kisah Hidup\nSIULASON NI MAJALAH ON Sungkunsungkun taringot Ise na Maringanan di Surgo\nSIULASON NI MAJALAH ON Parnidaan taringot na Maringanan di Surgo\nParsiajaran sian Angka Pidong na di Langit\nSi Lefèvre d’Étaples—Lomo Rohana Asa Diantusi Angka Halak Hata ni Debata\nKISAH HIDUP Maniop Hasintongan Nang pe Ndang Martangan\nJoujou Paboahon | No. 6 2016\nJAHA DIBAGASAN HATA Afrikans Albania Amhara Arab Armenia Aymara Azerbaijani Azerbaijani (Sirilik) Batak (Toba) Bikol Bislama Bolanda Bulgar Cebuano Cheska Chichewa Chitonga Chitumbuka Chiyao Chuvash Cibemba Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dansk Drehu Efik Esti Ewe Farsi Fiji Fon Ga Georgia Greenland Guarani Gun Hausa Heber Hiligaynon Igbo Iloko Indonesia Inggris Islan Isoko Italia Japang Jawa Jerman Kabiye Katalan Kazak Kikamba Kikaonde Kikongo Kikuyu Kimbundu Kinyarwanda Kirghiz Kiribati Kongo Korea Kreol Haiti Kreol Mauritius Kreol Seychelles Kroat Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lingala Lituavi Luganda Lunda Luo Luvale Magyar Makedonia Malagasi Malta Mam Mambwe-Lungu Maya Myanmar Nahuatl (Puebla Utara) Ndebele Ndebele (Zimbabwe) Ndonga Nias Norsk Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Quechua (Ancash) Quechua (Ayacucho) Quechua (Bolivia) Quechua (Cuzco) Rumania Rundi Rusia Samoa Sango Sepedi Serb Serb (Romawi) Sesotho (Lesotho) Setswana Shona Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swensk Tagalog Tahiti Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turki Twi Tzotzil Ukraina Umbundu Venda Vietnam Wallis Waray-Waray Xhosa Yoruba Yunani Zande Zulu\nManiop Hasintongan Nang pe Ndang Martangan\nDipaboa si Bernhard Merten\nSomalna, molo adong bahaya, pintor dilului halak do sitioponna. Alai, ndang boi ahu songon i ala ndang adong tanganku. Tingki marumur pitu taon, diponggol do tanganku asa boi ahu mangolu.\nMarumur 17 taon do omakku tingki tubu ahu taon 1960. Ditadingkon bapak do hami andorang so tubu dope ahu. Gabe sajabu ma hami dohot ompung dolingku di Burg, sada kota di negara na didok najolo Republik Demokrasi Jerman, manang Jerman Timur. Godang do halak ateis di inganannami, dohot ma i keluargangku. Ndang porsea hami tu Debata.\nDihaholongi ompung dolingku do ahu. Ditogihon do ahu rap mangulahon ulaon, umpamana manjangkit hau laho manggargaji dangkana. Ala metmet dope ahu, las hian do rohangku mangulahon i. Dame jala sonang do ngolungku.\nMUBA MA SUDE DUNG KECELAKAAN AHU\nSada tingki, tingki marumur pitu taon dope ahu, madabu ahu sian tiang listrik. Baru dope laho naik kalas dua ahu. Tingki mulak, hujangkit ma tiang listrik. Dung hujangkit hirahira 8 meter, pingsan ma ahu ala hona setrum listrik. Dung diboan tu rumah sakit, ndang mangkilala be tanganku. Parah hian do lungkana ala tarbakar. Ingkon diponggol ma tanganku asa unang hona infeksi sude dagingku. Mansai lungun jala hansit do pangkilalaan ni ompung dolingku dohot omakku. Ala metmet dope ahu, ndang huantusi dope songon dia hansit ni na so martangan.\nDung kaluar sian rumah sakit, marsingkola ma muse ahu. Ala ndang adong tanganku, direhei angka donganku ma ahu, digugai, jala didangguri. Ujungna, pinda ma ahu tu Singkola Birkenwerder, i ma Singkola tu Penyandang Cacat. Ala dao singkola i sian jabu, ndang boi omak dohot ompung dolingku manjumpangi ahu. Holan tingki libur do hami boi pajumpang. Saleleng sampulu taon, ndang rap ahu dohot omak jala ompungku.\nLAM MAGODANG NANG PE NDANG MARTANGAN\nMarsiajar ma ahu mangulahon ulaon mamangke pathu. Boi do dapot rohamuna songon dia maniop sendok dohot garpu mamangke pat? Boi do i huulahon. Ahu pe marsiajar manikat gigi dohot marsuri mamangke pat. Tingki mangkatai, marisyarat do ahu mamangke pat. Tutu ma, pathu do na gabe tanganku.\nTingki remaja, lomo rohangku manjaha buku fiksi ilmiah. Sipata, hubayangkon do adong tanganku songon robot asa boi mangulahon sude ulaon. Tingki marumur 14 taon, marisap ma ahu. On mambahen ahu ndang maila jala lomo rohangku asa sarupa songon na asing. Gabe hudok ma di bagasan rohangku, ’Ahu pe boi do songon hamu. Halak naung magodang do molo marisap, adong manang so adong tanganna.’\nJotjot do ahu dohot tu kegiatan sosial. Dohot do ahu di Free German Youth, sada organisasi ni angka na poso na sosialis, na diurupi pamarenta. Gabe sekretaris ma ahu disi, jala tanggung jawab na ringkot do on. Dohot do ahu molo adong acara marende, manjaha puisi, dohot olahraga tu penyandang cacat. Dung tammat singkola, karejo ma ahu di sada perusahaan. Dung magodang, jotjot ma ahu mamangke tangan palsu asa sarupa songon angka na asing.\nSada tingki, tingki paimahon kareta api ahu laho borhat tu parkarejoan, adong sahalak baoa manjumpangi ahu, didok ibana bahenon ni Debata do ahu gabe martangan muse. Gabe bingung ahu. Lomo do rohangku asa martangan muse, alai ndang dapot rohangku na nidokna i! Ala ateis do ahu, ndang porsea ahu adong Debata. Gabe ndang olo ahu pajumpang dohot baoa i.\nDung i, ditogihon dongan sakarejongku ma ahu manjumpangi keluargana. Tingki rap manginum kopi hami, dipaboa natuatuana ma taringot Debata, i ma na margoar Jahowa. Di tingki i, gabe huboto ma adong do hape goar ni Debata. (Psalmen 83:19) Alai, ninna rohangku, ’Ise pe goarNa, ndang adong Debata. Ingkon hupatudu na sala do pangantusion ni nasida.’ Alani i, olo ma ahu marsiajar Bibel. Hape ndang boi hudok molo Debata ndang adong.\nTingki marsiajar taringot surirang na dipaboa di Bibel, gabe muba ma pamingkirionku. Godang do surirang i nunga digohi nang pe disurat marratus manang marribu taon naung salpu. Tingki marsiajar Bibel, dibandingkon hami ma angka na masa di portibi on tu surirang na disurat di Mateus bindu 24, Lukas bindu 21, dohot 2 Timoteus bindu 3. Dos songon gejala ni sahit na mangurupi dokter mamboto taringot sahit ni pasienna, angka na masa na dipaboa di surirang i mangurupi ahu mangantusi molo hita nunga mangolu di ”angka tingki parpudi”, songon na didok di Bibel. * Longang do ahu mamboto i. Huida sandiri do surirang on digohi saonari.\nPos rohangku, hasintongan do na huparsiajari on. Jotjot do ahu martangiang tu Debata Jahowa asa diurupi jala ndang marisap be ahu, hape parisap na utusan hian do ahu saleleng martaontaon. Marsiajar Bibel ma ahu muse hirahira sataon. Tanggal 27 April 1986, tardidi ma ahu di bak mandi jala sipsip do i diulahon hami. Alana di tingki i, diorai do Sitindangi Ni Jahowa di Jerman Timur.\nMANGURUPI NA ASING\nAla diorai hami, marpungu ma hami di jabu ni angka donganta jala holan saotik do donganta na hutanda. Alai, ndang diboto alani aha, dipaloas pamarenta ma ahu tu Jerman Barat. Disi, ndang diorai Sitindangi Ni Jahowa. Disi ma parjolo sahali boi ahu dohot tu kebaktian jala mangida marribu dongan sahaporseaon. Ndang tarlupahon ahu i.\nDung marumpak Tembok Berlin, ndang diorai be Sitindangi Ni Jahowa. Ujungna, ndang martabuni be hami manomba Jahowa. Lomo rohangku bebas marbarita. Alai, mabiar do ahu pajumpang dohot halak na so hutanda. Maila do ahu alani hahuranganku, jala maol do ahu jonok tu na asing. Alai taon 1992, hucoba ma marbarita saleleng 60 jom sabulan. Boi do i huulahon, jala las situtu rohangku. Alani i, huulahon ma i ganup bulan saleleng tolu taon.\nHuingot do ayat na mandok, ”Ise na gale, so dohot ahu gale?” (2 Korint 11:29) Nang pe adong hahuranganku, boi dope ahu marpingkir jala marsoara. Alani i, marsitutu do ahu mangulahon na dumenggan laho mangurupi na asing. Ala ndang adong tanganku, lam marasi ni roha ma ahu tu na marhahurangan. Huhilala do songon dia hansitna molo so boi mangulahon na dihalomohon. Huapuli do nasida. Las rohangku mangurupi na asing.\nPasahathon barita na uli mambahen las rohangku\nDIURUPI JAHOWA DO AHU GANUP ARI\nSipata, marmetmet ni roha do ahu. Lomo rohangku gabe songon baoa na asing. Boi do huulahon ulaon siganup ari, alai ndang boi ahu hatop songon halak na asing. On do prinsiphu, ”Saluhutna do tarpatupa ahu marhitehite Ibana, na margogoihon ahu!” (Pilippi 4:13) Ganup ari, dilehon Jahowa do gogo tu ahu asa boi huulahon angka ulaonku. Huboto ma, sai diurupi Jahowa do ahu. Alani i, holan Ibana do na tama husomba.\nDipasupasu Jahowa do ahu marhite mangalehon keluarga. On ma na huhalomohon sian mulai metmet nang tingki remaja. Si Elke ma tungganeborungku, na mansai burju jala sabar. Asing ni i, marjuta Sitindangi Ni Jahowa nunga gabe dongan sahaporseaonku jala gabe keluargangku.\nRaphon tungganeborungku na huhaholongi, si Elke\nLas do rohangku mamboto janji ni Debata taringot Paradeiso. Dipaimbaru Debata ma sude na di tano on, dohot ma i tanganku. (Pangungkapon 21:5) Lam huantusi ma janji i, ala hurimangi angka naung diulahon Jesus tingki di tano on. Boi do ibana hatop pamalumhon halak na pangpang, jala paulakkon pinggol ni baoa na tarseat. (Mateus 12:13; Lukas 22:50, 51) Janji ni Jahowa dohot tanda halongangan na binahen ni Jesus paposhon rohangku, ndang sadia leleng nai, gabe baoa na sempurna ma ahu.\nAlai pasupasu na umbalga, i ma mananda Jahowa. Ibana ma na gabe bapakku dohot alealengku, pangapuli jala silehon gogo di ahu. Dos ma pangkilalaanku songon si Daud, ”Jahowa do pargogongku dohot lombulombungku . . . dapotan pangurupion ahu; asa marolopolop ma rohangku.” (Psalmen 28:7) Tongtong do tioponku hasintongan on saleleng ni ngolungku. Sai hutiop do i, nang pe ndang adong tanganku.\n^ par. 17 Laho mandapot gumodang hatorangan taringot tanda ni angka tingki parpudi, ida ma pasal 9, ”Tutu do Nunga Jonok Ajal ni Hasiangan On?” di buku Aha do na Diajarhon Bibel tu Hita? na dipabinsar Sitindangi Ni Jahowa jala adong di www.jw.org/bbc.\nNo. 6 2016 | Angka Ise na Maringanan di Surgo\nJOUJOU PABOAHON No. 6 2016 | Angka Ise na Maringanan di Surgo


Ari Natal..Dang Boi Mulak Tu Huta.. | Mengkel Nama Au..Asalma sai Horas..\nAri Natal..Dang Boi Mulak Tu Huta..\nPosted on December 24, 2007 by Candra Hariara\nAri Sinen do sadarion, tanggal 24 Desember 2007, Mansai losok rohangku mula ulaon mardomu mai ala ndang boi iba mulak marari Natal alani angka siulaon dohot sihumisik nasoada.. Jadi Songon pasombu lungun, marsarito ma iba jolo taringot pengalaman niiba rupani tingki ari-ari natal najolo uju disi hadanakon dohot sihaposoon. Kisah nyata do on 🙂\nSarita naparjolo : “Ah..Dang Mar halo-halo Au..!”\nJadi na jolo jarang do rupani adong mik (microphone) di gareja na met-met isara ni huria pagaran. Jadi dilambung jabu nami dihuta adong do sada gareja nametmet, ruasna holan marpiga-piga ruma tangga do. Songon na hudok nangking dang hea marmik dohot marorgan di gareja on, holan martolap tangan pe shuhut marende nunga las rohani ruas i. Jadi tep ma i disana ari pesta adong ma nian ianakkon ni ruas i naung leleng karejo di jakarta, jadi songon hamauliateonna tu gareja dikirim bayon ma sa set microphone lengkap dohot ampli dohot speakerna. Las ma roha ni sintua ni gareja i manjalo, pintor dipasang ma ai marnatal nama bodari.\nJumpa ma lao marliturgi, parjolo ma angka dakdanak. Jongjong ma angka dakdanak on lao pajojorhon. Urutanna (tangkas dope huingot 🙂 ) : Si Musa, Si Nasib, si Dolok, si Juara, si Rentina dohot si Lasma. Ro ma Simusa, huhut angka hitir ditiop mik on (ai so he adiereng songon i), didokma mansai nanget : “Dimula ni mulana di tompa Debatama langit dohot tano..”, ro ma muse si Nasib didok liturgina. Sahat ma tu si Dolok, dijaloma mik on sia sia Nasib dipajojonok ma tu simanghudapna huhut ma didok “Ah…dang marhalo-halo* au !” ninna huhut dipasahat micropohone i tu si Juara, holan i..dang didok sipajojoronna 🙂\nMengkel-engkel ma sude namarnatal i..\n*Molo dihuta nami mandok Mic dang Mic didok..halo-halo do\nSarita na Paduahon : “Pajempek jo Ompung Celanakkon”\nMolo dihuta somal do molo lao ari natal dohot taon baru dituhor natua-tua baju taon baru di ianakkonna. Adong ma dakdanak hombar jabu do on tong, dituhor oma na ma diibana celana, las ma roha ni baion manjalo, pintor di uji ma tu kamar..hape mangajanghu. Ro ma ibana, didapothon ma omak na, “oma.. maganjanghu do celana i, pajempek jo..!” ninna. “Olo, annon ma adong dope karejokku, jolo sae ma on..” ninna omakna. O.. antong tu ompung nama jo dohononku ninna roha ni baion..didapothon ma ompungna, “Ompung adong dituhor oma celanakku, alai maganjanghu, potong jo..pajempek jo ” ninna ibana.. Ompung na on pe tong adong ulaonna.. ” Adong dope ulaonku, jolo sidung ma on..! Disi ma baen di meja i” ninna ompungna. “Olo…” ninna bao on huhut di peak hon di meja i, laos lao marmeami. Tep ma i …sidung ma ulaon ni omak na, dibuat omak na on ma celana i huhut diboan tu masin jahit, dipotong ma celana i lao pajempek hon. Sae ma antong..dibaen ma muse tu meja i. Asa sian i dibuat ibana annon ninna roha ni oma na i.., laos lao manguduti ulaonna naasing. Dang sadia leleng sae ma tong ulaon ni ompung na, Hupajempek ma jo celana ni pahompukkon ninna rohana, dibuat ma sian meja i, diboan tu masin jait, digotap ma tong celana i laho pajempenghon, Gabe pajempekhu ma celana i ai nunga dua hali dipajempek..\nSarita na patoluhon : Hasangapon ma di Debata na diginjang..”\nAdong ma dongankku, goarna si Bangkit, jadi goarni bapak ni baon si Halomoan. Jadi molo di huta tongka/pantang do goaran natua-tua dang songon di kota nuaeng, goarni bapakna pe dipajou-jou. Disana ari natal, tingki sikkola minggu dijalo baon ma liturgina. Di jahama : “Hasangapon ma di Debata na diginjang, dame ma di tano on diangka jolma halomoan i..!” Marungkil ma rohana, ai ikkon dohononna goarni bapakna. Diprotes ibana tu guru sikkola minggu : “Dang di au on, goarni bapakhu do on”. “Dang pola boa i, ai hata ni Tuhan do i, dang mabiar bapak mu tu Tuhan?” ninna guru sikkola minggu i, ido tutu ninna roha ni baon.. baenma!.. Pendek hata rupani, sahat ma tingki marnatal. “Gogo dok annon sipajojoronmu amang dah ” ninna bapakna. “Olo..” ninna baon alai sai tong marungkil rohana, bah..goaranhu ma bapakhu di jolo ni jolma, sai godang ni? ninna rohana.., alai songonon nama dohononkku ninna rohana. Tep ma..ibana na ma lao tu jolo mandok sipajojoronna. Dijalo ma mik on huhut ma didok gogo : “Hasangapon ma di Debata di Ginjang, dame ma di tanoon diangka jolma Bapakku..!”..\nFiled under: Cerita Dari Masa Lalu |\n« Another Story of Christmas..Sebuah Kisah Lain Tentang Natal.. “Atik Naung Holan Na Marsodap-sodap Do Halak i..” ? »\nAm. Ivan Sipahutar (SHAH UTAR), on January 11, 2008 at 12:37 am said:\nMekkel ahu puang manjaha carita mon lussu-lussu sude na , gabe tarhibur ahu , mauliate ma .\nDesy Pardede, on December 10, 2008 at 8:40 am said:\nwakakakkk…. walaupun tanggal postingannya udah jadul, tapi sangat lucu dan menghibur…. lumobi ma sarita na parjolo i.\ntanggang upar, on December 19, 2011 at 3:17 pm said:\njd taringot tu huta.


Parsorion ni NanJatikkos, Marende | Amani Partogi\nParsorion ni NanJatikkos, Marende\nDitulis pada 19 Agustus, 2011 oleh Hendry Lumban Gaol\nDi sada luat, dipamasa ma parlumbaan ima lao pariburhon pesta parolopolopon ni negaranta. Somal do ganup bulan ualu dipatupa ulaon on, jala marmassam do parlumbaan on, sian na manortor, marende, markoor, marjalengkat, mar-ball, marlojong, manjangkit nang na asing.\nSogot manogot nunga mangarade NanJatikkos. Ai hos ari annon, madohoti lomba marende ma ibana. Nian dijua ibana do, didok hurang do anggo soarana diparendeon i. Alai, aha ma alus ni amanJatolhas songon parhobas diulaon i?. “Ah, hamu nian ito, sai tor patoruhon do hamu, hape di hurianta pe hamu do song lider” ninna. “Dungi, dang apa maol anggo lagu on, sude do hita umbotosa, alai tutu dison ma tarida boha do halak mamboanton ende i, ai O Tano Batak do” ninna manambai, paposhon rohani NanJatikkos.\nSai dipodahon do tu iba, uju dihametmeton, tung so jadi dohonon goar ni natua-tua, lumobi goar ni tulang, oppung, nantulang, amangbao parumaen/hela nang simatua. “Malala baba” ninna pabiar-biarhon iba. Ala ni poda on ma gabe godang gelar-gelar dihitaan. Oppung Par-Jenggot Ganjang, Tulang Par-Tipi (ala holan on do tulangna nampuna tipi), Simatua ParKebunJeruk –ala maringanan di kebun jeruk.\nAla ni poda on do antong asa sai manjua NanJatikkos. Najolo pe, ditingki singkola ibana dihuta, dang apala olo ibana mangendehon lagu on, alana godang do subangna digoari di endeon.\nDung dapot tingkina, mijur ma ibana tu jolo, tu pentas lao marende. Ala nunga diapil-apil ibana hian, ba dang adong na hurang antong. Gomos do rohana lao marende. Dungi diendehon ma\nO tano batak simatuangku, ala simatuana namargoar si Holong, ba tontu pantang do goarion simatua\nSai na martulang do au tu ho, ninna ibana muse. Boha do baenon manjou goar ni tulang niba, si Sihol? sotung malala baba\nDang olo modom dang nok matakku\nSai namarbao do au, ninna ibana muse huroa goarni amang baona si Lungun.\nDi pasip ibana jo sangombas, andorang so ditorushon lagu on.\nMolo dung bapa mataniari, ninna ibana tung nanget situtu sai hira na dipamasuk tu rohana hata ni ende i, hape na goar ni amangna do si Binsar, nata-nata dia, simatua ni panurat on pe si Binsar do. Alai ginoaran ma sahali-sahali.\nLao mangedai hauma i, dang didok ibana manondangi, ai goar ni edana do si Sondang Marsaulina.\nHahadoli do ngolu siganup ari, tong dang tardoksa goar ni itona sihahaan ima si Godang Martua, ai sitongka do gaor-goaran hula-hula.\nMambahen martulang do au\nO tano batak andigan amangbao, ninna nanget situtu, pola do habegean tu pudi. Boasa?, huroa goarni amangbaona siangkangan si Sahat, ido-dah, godang do halak batak namargoar on, jala tulang ni panurat on pe ido goarna. Jei sai panggoraon do iba najolo molo nidok “Nga sahat be!”, ingkon “Nga tolhas be!, do”\nHelangku, tano hahadiolingki ai dang tama mandok goar ni helana si Dapot.\nO tano batak sai naeng hutatap\nau on naeng mian di ho, sambulon ki\nHolan sidung ibana marende, tor dilojongkon tu bangkuna, mangupir, hosa-hosa ibana, diranapi humaliang atik adong angka parsubangonna umbegesa.\nEntri ini ditulis dalam HATA SO PISIK oleh Hendry Lumban Gaol. Buat penanda ke permalink.\n5 thoughts on “Parsorion ni NanJatikkos, Marende”\nTogar Silaban pada 19 Agustus, 2011 pukul 1:53 pm berkata:\nDohot hian do nian Nai Jumollang marduet, anggo i songon na “hona” ma nasida maredde… O tanoo Batak…\nlatteung pada 24 September, 2011 pukul 8:58 pm berkata:\n@amangboru, mabiar do ibana maju, ai palas do suarana/…..mardeper sai \_hira suara ni bokkor2\nAdonia Sihotang pada 21 September, 2011 pukul 8:40 pm berkata:\nlatteung pada 24 September, 2011 pukul 8:57 pm berkata:\n@ADONIA, lagu nai do mantap bang?….\nadong pada 1 November, 2011 pukul 3:22 pm berkata:\nSai na adong adong do bah na masa on…


Mateus 2 Asa dung tubu Jesus di huta Betlehem, di luat Judea, uju hinarajahon ni si Herodes, ro ma angka parhapistaran sian purba tu huta Jerusalem, angka ninna ma: Didia do Raja na imbaru tubu i? Naung huida hami do bintangna di tano habinsaran; ala ni i ro do hami sumomba Ibana! Ia dung jumpang, paboa hamu ma tu ahu, asa dohot ahu ro marsomba tu Ibana. Anggo bintang i, naung niidanasida hian di tano habinsaran i, sai di ginjangnasida do muse, rasirasa sahat tingkos di ginjang ni inganan ni Dakdanak i. Dung i manungkap ma nasida marsomba tu Dakdanak i, dirungkari ma artanasida: Sere, haminjon dohot angka na angur, parsombanasida tu Ibana.


JINGGA SENJA is.....S U N S E T: PAJUMPA MUSE ....DUNG MARPAHOMPU\nPAJUMPA MUSE ....DUNG MARPAHOMPU\nAdong dope jabu na di Sibolga saonari (foto)\n"NDANG DITANDA HO AU?", ima sunggkun sungkun na naparjolo tingki hundul Ibana di hambirangku. "Ise do tahe, paima jo huingot", ningku mangalusi. Pindah do imana hundul lam pajonok tu au, dung didok namarsahit i :"On Ompung Situmeang, par Kelapa Gading, par BRI" ninna.\nBoasa ingkon pajumpang by Joy Tobing\nHuroha sahat do barita i tu ibana, ia au karejo di BRI do. "Hu par ate atehon, botul Ibana do i, narohangku" , ninna Ibana. "Boru Tambunan, Nyonya Simanjuntak" ninna huhut dilehon tanganna masijalangan. Songgot do rohangku, 40 tahun dang pajumpang dohot Lumongga Tambunan, dongan saparmeaman di taon 1962 nasalpu. Tung so boi be huingot rupana ala nunga rap matua, nunga rap marpahompu, jala antar timbo do parbadanonna.\nNa lao do ahu tu jabu ni dongan sabutuha ala naeng sohot, marpesta ni siampudan nami, Pahala Situmeang dohot Shinta Dewi. Alai dang adong dijabu, toho marsahit pahompu boru i, Situmeang (nomor 15). di Rumah Sakit UKI, Cawang, Jakarta Timur. Ditingki i, 3 dongan nasida sahuria ro mamereng pahompu boru i, ima boru Tambunan dongan saparmeaman, boru Panjaitan, dongan hombar balok nami najolo tingki di Atambua, Timor.\nDitingki ujung ni parsingkolaon, kalas 3 SMEAN mardongan dongan do au dohot borua namarsiajar namarbaju, kalas 3 SMPN di Padangsidempuan ala pajonok jonok jabunami. Holan mardongan dongan songoni do. Ai tu Gareja pe dang hea rappak mardalan. Ditingki i holan masi bereng berengan pe, nunga adong roha lao mardongan dongan.\nSelamat datang tu Padangsidempuan\nDitingki lao singkola, mardalan manang mar kareta angin, sai pinalu do lonceng ni kareta on, mata sai mamereng tu tuhambirang, ra di emper i ibana hundul. Ba engkel suping nai nunga sonang roha. Balga ni jabu i patandahon na marsinadongan do nampunasa, songon jabu namartingkat dua, sian batu, di jolo ni jabu ni marga Tambunan i, sada jabu ni namora di Kampung Marancar, kota Padang Sidempuan.\nSabotulna holan masiberengan do hami nean ditingki i, dang hea dope lao manonton manang mardalani padua dua songon somalna naung marhamlet (marhallet?).. Alai ditingki i nunga ma sisurat surat an hami. Lupa do au ise do parjolo manongos surat, ai nunga leleng, ditaon 1962 do anggo carita on. Huingot dope, dibagasan surat na adong do hata songonon::"Ai botuldo hamu lao piknik dohot si Nuraini?", ninna songon na cemburu tu dongan sasingkolana, margoar Nuraini, boru ni haji, ala hea hami piknik markareta, di udan udan, dibonceng di jolo. ala so adong boncengan di pudi. Huboto sian i na adong do rohana tu au.\nDang sadia leleng dope hami mardongan dongan, sirang songoni do hami , ndang pola pinaboa nanaeng borhat mangaranto tunadao, tu Jawa, singkola tu Yogjakarta di Fakultas Ekonomi GAMA, Ibana lao ma tu Sikkola Bidan di Rumah Sakit Pematang Siantar, Sumatera Utara. Alai mulai sian i, jotjot ma hami masi surat suratan.Jala tung tangkas do binoto songon dia rohana tu au.\nDung habis G30S/PKI, hira hira taon 1966 nunga masihol roha tu Damang/Dainang ala nunga leleng dang pajumpang, tarlobi au anak sasada baoa, mulak mau au tu huta hagodangan di Sibolga. Ditingki i husangahon do lao tu Siantar, pajumpang dohot si boru adi.\nSibolga na uli\nTingki hudokkon tu Amang naeng tu Siantar au didok do :"Unang pola lao ho tusi" ninna do mangorai, jala dipangkataion nami jotjotdo dipaingot songon on :"Burju burju ma ho singkola, anggo namarbaju mura mai", ninna. Tingki i nunga Sarjana muda au. Alaitotop do hulangkahon lomo ni rohangku, mar bis ma au tu Siantar.\nManang na piga ari disi, toho mai diujung ni taon, rap borhat ma hami tu Sibolga, jala digogohon rohana do martangiang borngin pargantian taon dijabu nami, jala modom di jabu do Ibana, ala adong dua Ibotongku di jabu. Sabotulna borat do di rohana borngin i, mulak tu jabu ni natorasna manang di jabu nami., siala Ibana panggoaran. Tontu sungkun sungkun ma roha ni natorasna.\nDung torang ari, hatop do hami lao tu stasiun bus, borhat tu hutana di Padangsidempuan, 88 km daona tu Selatan. Dung sahat tu jabuna masijalangan ma hami :"Selamat taon baru Amang", ningku alai tung maila do rohangku. Hubereng tu siamun, tumatangis do Ibana mangkaol Inang natumubuhonsa.\nJala di jabu ima au modom manang na piga ari. Jala ima ari parjolo hudege tu bagas nasida. Andorang mardongan dongan, holan di emper emper i do hami hundul hundul.\nMarsepedamotor ma hami mardalani di kota i huhut martaon baru tu jabu ni tondongna. Di jabu ni tulangna disungkun ma au :"Boi do sohot nang pe mahasiswa hamu", ninna. Tarsonggot au mambege sungkun sungkun i, hohom au satongkin, sian ias ni rohangku hualusi langet huhut maila :"Boi do tulang", ningku, nang pe dibagasan rohangku dang huantusi lapatan ni hatangki.\nJala di Sidempuan pe adong do Amangudaku kandung dohot Ompungku boru, tinggal di Kampunglosung, jala sanga do au tinggal disi manang sadia leleng. Jala ro do hami martambaru tu jabu ni Amanguda on.\nAlai holan hata sungkun sungkun do, ndang adong ujungna, manang pasahat hata nasida tu natorashu. Bere naipe dang hea pola dihata hatai manang disungkun disuratna. Ba lupa dihalupahon mai. Ditingki i torop do mahasiswa naung berkeluarga, mardakdanak, ima na dapot bea siswa, lao gabe guru muse.\nSaleleng na on ndang huboto tangkas tu ise Ibana sohot, alai taringot tu au, dapot ibana do barita sian Ompung dohot Ibotongku na tinggal di Padangsidimpuan jala nunga pindah tu Jakarta. Diboto do naung sohot au tu boru Pasaribu jala karejo di Bank BRI.\nIma pardalanan ni angka ngolu, ala ni angka tingki, inganan na dao, pardonganan ,jala parkarejoan, ujungna dung habis singkola, karejo ma au di Jambi, pajumpang dohot boru Pasaribu, nunga gabe maranak marboru dohot marpahompu. Ibana me nunga gabe tu marga Simanuntak gabe maranak, marboru, marpahompu.\nSude dalan dalan ni ngolu nunga disurathon Tuhanta tu hita anup ganup jolma.\nPosted by Pinondang Situmeang at 5:52 PM


Deba Parhataan di Luat Jorlang Huluan | Bakti J Situmorang\nDeba Parhataan di Luat Jorlang Huluan\nMolo mangihuthon ahabna (manang aksen, tekanan bahasa, dna.) adong do tolu parhataan na somal nibege dipangke jolma di luat Jorlang Huluan on. Adong do sian i na tangkas mamangke hata Simalungun, na deba hata Toba jala na saragamnari i ma parhataan na sian hita an Samosir. Tutu sude na ra parhataan i nunga peam di Jorlang Huluan on ala ni gabe ndang pola be disirang sasintongna angka molo tung ro pe angka pendatang.\nAi hata Simalungun do nian hata “pedan” mandok dongan, aleale manang sahabat di hata Indonesia.\nDipangke jolma do hata “tumang” pandohan Samosir do i manggombarhon lumobi ma, laos umbahat ma. Jadi molo didok “ah dao tumang do huta i” lap. “ah, dao hian huta i” isara sasahalak na mardalan pat manang na markareta mandapothon manang mardalani tu sada luat na so apala hea dope didalani manang didapothon ibana.\nDidok jolma do dison “mangarihon” hata simalungun mandok asa denggan tinogihon, niarahon donganniba isara tu angka ulaon na denggan. Alai i do tong dipangke tu na marpongkalan pe didok jolma do molo ditogihon dongganna ba diarihon do.\nManang na ahab dia ma i tumagon di didok jolma “ayuran” i ma hatana mandok : iuran manang guguan/ toktok ripe hata na unsomal nian. Alai gabe tumabo do nian huroha hata sayurmatua manggonti saurmatua dna. Jadi ahab manang hasomalan parhataan i do ra na masa disi. Sahat ma nang i tu huria, mandok Epistel pe gabe Apistel na ma St Benjamin Siallagan dison. Hape ndang apala Apistel, ai ndang adong jala ndang pola binoto manang aha lap. ni hata i, alai anggo Epistel, memang marharoroan sian hata “epistle” i ma surat tongosan, rumang ni surat na tarsurat di buku i songon angka na ditongoshon ni Apostel Paulus tu huria-huria angka mulamula i.\nSongon hata Iuran manang gugu toktok ripe pe sai didok na ma Ayuran tu pembangunan mang ayuran tu na asing ate. “reohan ahu”, songon na losok, malas au bah.. ninna i pe pandohan Simalungun do.\n“Patamashon” mandok pahantushon, patingkoshon manang molo masa mangararatai ende manang angka dia pe siulaon asa denggan ma diendehon manang diulahon asa diulakulakhon; tamas lap. tangkas do ra, didugutdugut asa denggan muse ditngki hari H mangulahon manang mangihuthon i unang apala asing sian angka dongan.\nMolo masa buroan songon nuaeng on didok dongan do dison dingis mandok amporik; jala memang ndang apala marasing nian sian hata na somal.\nJadi deba sian jolma dipangke do hata Simalungun molo ndang apala tarbahen ni ibana memang manghatahon hata batak manang toba na. Hata toba gumodang dipangke angka halak na ro manang pendatang do.\nAdong sada nai na patuduhon kekhasan ni luat on ala memang dipangke do hata Indonesia, i ma “tapi”. Didok roha pengaruh ni hata Simalungun do i, alani i gabe jumpang hita pandohan i “tapi, unang sala hamu” lap. alai unang sala hamu.. dst. Jadi ndang apala hata toba i, ai hata toba i ma sitapitapi do, ndang adong holan tapi mandok walaupun, biarpun meskipun, dst. “Pongkalan” ima parpunguan ni angka amanta na jolo, ra angka raja na jolo apala ditoru ni bona ni bagot i do nasida marpungupungu jala minum tuak. Jadi somalna dung “diarihon” angka ise ma na dohot tu pongkalan i didok ma asa hira di tingki na tinontuhon ba masiboan angka hobasna be ma angka amanta, diboan ma panutuan, diboan ma sangkalan dohot aha na naeng sipotongon isara manuk, manang molo umbalga manang tumorop angka na sapunguan i gabe dibuat ma panagga; laos angka amanta i do sude manghobasi. Hormat do sasintongna punguan i, jala tua do molo sai dohot angka na tumua disi, alai ndang apala binoto molo tumorop angka na umposo olo do ra gabe ngongar nang angka panghataion disi ate.\nAlai na jolo ma i, ai nuaeng pe masa ma na marpongkalan angka ina. Jadi molo on nunga mansalai memang di “Anggaran Dasar” Parpongkalan i, ai apala minum tuak nasida jala mamotong muse. Bah, nunga susa, ai inanta do sitiop puro ni ripe i betak beha do gabe dibahen deba sian balanjo manang ariarina tu pongkalan i. Na aturanna tu haporluan ni angka dakdanak boi do gabe dipalangku disi ate. So sundat nunga be tung ragat niida angka inanta marisap, apala timbaho i do muse. Apala amanta i ndang marisap, hape nunga balik gabe inanta do mangalsip.\nAlai songon ahab dison pe adong ma manang na piga lumobi ala perkembangan ni jaman maruba, alai denggan do sude na i gabe masitumpahan ai tabo do tong nasida begeon molo marhata luat Jorlang Huluan on ala memang nunga be somal dipangke nasida i. sipata ala parsaoran nasida mamboan angka barangna songon renggerengge na tu onan manang pokkan di Afdeling 1, ba diboto deba do padomudomuhon dohot hata Jawa i. Ala disi ma adong nian sada keunikan na asing ala memang dipertahanhon jolma dope dison adong dope hata subang, isarana : Ndang jadi dohonon di luat on hata “marsiranggut”, huroha konotasi ni hata on pergumulan erotis do jadi gabe boi nibayangkon mengarah tu perbuatan asusila do ra maksudna manang tumagon gabe manggogoi manang memperkosa do lap. ni hata i. Hape ia niajarhon ende tu angka dakdanak “marsiranggut si Jakob di topi ni aek Jabok”, ai memang nang di buku na badia i disurathon do parsirangguton na badia antara si Jakob dohot surusuruan ni Debata di topi ni aek Jordan, 1 Musa 32ff.\nNa paduahon ndang jadi dohonon hata “jea” na dibuku ende i, jotjot na ma i diendehon dongan gabe “dosa”. Sude hata “jea” diganti ma dohot hata “dosa”. Ai jea mangihuthon nasida i ma manggombarhon “hailaon ni boruboru” do. Sipata marungkil ma nang angka parjamita di gareja ai maol tutu hatahononna hata i lumobi maranggap iba sian buku ni panurirang Jeremia, panurirang jea i na jotjot manalin hata jea songon torutotu ni Debata tu angka bangso na hona uhumna. Gariada gabe diganti nasida ma hata i dohot dosa nang pe manjaha na tarsurat di Bibel do ibana, ai apala diingot subang ni hata i.\nMolo di Tapsel ndang jadi dohonon ihur ninna, ai hailaon do disi. Hira songon i ma angka hatana nisurathon ondeng.\nAlai molo tartungkan dolok, i ma tu Sihaporas, nang pe torop dope angka na sian Simalungun (ai godang dope disi marga Ambarita) dohot na sian Samosir lebih menonjol na ma pandohan manang ahab ni Samosir disi manang tumagon ma memang disi toba; dapot roha do ala godang do angka pendatang disi dohot angka na mangula pe manang karwayan di PT TPL ai jonok na ma tu Aek Nauli mandapothon Parapat tungkan Toba.\nPosted in lain-lain on August 4, 2008 by baktijsitumorang. 1 Comment\n← Na Baru Sian Pongkalan Dolok Hamu??\nSangap ma bahen hamu nasida, ala dohot do nasida dongan panean di asiasi hangoluan, asa unang tarambat tangiangmuna. 1Petr 3,7b →\nlaurencius sihombing says:\nboasa adong subang di halak batak..?\ncontoh: namarbao.inang bao/ namar anggi boru?


Rade do Nasida Marbarita—di Oseani | Parsiajaran\nJAHA DI BAGASAN HATA Albania Amhara Arab Armenia Aymara Azerbaijani Azerbaijani (Sirilik) Batak (Toba) Bengali Bikol Bolanda Bulgar Cebuano Cheska Chichewa Chitumbuka Chiyao Chuvash Cina Kanton (Tradisional) Cina Mandarin (Disederhanakan) Cina Mandarin (Tradisional) Citonga (Malawi) Denmark Esti Farsi Fiji Georgia Guarani Gujarati Gun Hata ni na Ngungu di Angola Hata ni na Ngungu di Australia Heber Hiligaynon Hindi Hiri Motu Iloko Indonesia Inggris Islan Italia Jepang Jerman Kannada Katalan Kikamba Kikuyu Kinyarwanda Kirghiz Kiribati Korea Kreol Haiti Kroasia Kurdi Kurmanji (Sirilik) Kurdis Kurmanji (Kaukasus) Latvi Lituavi Luganda Luo Magyar Makau Makedonia Malagasi Malayalam Marati Maya Melayu Mongol Nepali Norwegia Oromo Ossetia Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Punjabi Quechua (Bolivia) Rumania Rundi Rusia Samoa Sango Sena Serbia Serbia (Romawi) Shona Sinhala Slovak Sloven Spanyol Sranantongo Suomi Swahili Swedia Tagalog Tajik Tamil Tatar Telugu Tetun Dili Thai Tigrinya Tok Pisin Tshwa Turki Turkmen Tuvalu Tzotzil Ukraina Urdu Uzbek Vietnam Waray-Waray Wolaita Yunani Zapotec (Isthmus)\nSi Burnett, si Simone, si Eston, dohot si Caleb\nSI RENEÉ naung marumur hirahira 30 taon, magodang di sada keluarga ni Sitindangi di Australia. Ibana mandok, ”Jotjot do hami pinda tu inganan na mangkaporluhon godang penyiar. Dibahen natuatuangku do las rohangku! Saonari, dung adong anakhonku, naeng do hubahen tu nasida songon na huhilala.”\nDos do na tinuju si Reneé dohot si Shane di partondion. Didok si Shane ma, ”Dung tubu borungku, dijaha hami ma di Menara Pengawal taringot sada keluarga ni Sitindangi na pinda tu Pasifik, marparau do nasida marbarita na uli tu Pulo Tonga. * Artikel i mangonjar rohanami asa mambahen surat tu kantor cabang ni Sitindangi Ni Jahowa di Australia dohot Selandia Baru. * Disungkun hami ma didia inganan na mangkaporluhon godang penyiar. Dipaboa ma tu hami asa pinda tu Tonga—inganan na dijaha hami di artikel i!”\nSi Jacob, si Reneé, si Skye, dohot si Shane\nDung hirahira sataon si Shane, si Reneé, dohot anaknasida si Jacob, si Skye tinggal di Tonga, masa ma hagunturon. Mulak ma nasida tu Australia. Alai, sai naeng laho do nasida marbarita tu inganan na asing. Di taon 2011, pinda ma nasida tu Pulo Norfolk, sada pulo na gelleng di Pasifik hirahira 1.500 km sian bagian timur ni Australia. Adong do labana pinda nasida tusi? Si Jacob mandok, ”Ndang holan na ringkot di hami na diparrohahon Jahowa, alai dipasupasu do ulaonnami marbarita!”\nMARBARITA RAP DOHOT KELUARGA\nSongon si Shane, si Reneé dohot anaknasida, godang keluarga ni Sitindangi rade marbarita tu inganan na ”mangkaporluhon godang penyiar”. Aha do mangonjar roha ni nasida asa pinda?\n”Torop do halak disi lomo rohana manjangkon barita na uli. Las rohanami asa boi nasida marsiajar Bibel.”—Burnett\nSi Burnett, si Simone, dohot anaknasida si Eston, si Caleb, na marumur 12 dohot 9 taon pinda tu Burketown. Sada kota na dao sian Queensland, Australia. Didok si Burnett ma, ”Holan sahali di bagasan tolu manang opat taon do Sitindangi laho marbarita tusi. Torop halak disi manjangkon barita na uli. Las rohanami nasida marsiajar Bibel.”\nSi Jim, si Jack, si Mark, dohot si Karen\nSi Mark dohot si Karen, marumur 50 taon, mangurupi angka huria na jonok tu Sydney Australia, andorang so pinda nasida dohot tolu ianakhonna si Jessica, si Jim, dohot si Jack, tu Nhulunbuy daerah tambang na dao di Australia Utara. Si Mark mandok, ”Las rohangku mangulahon ulaon di huria dohot marbarita na uli.” Marduadua do roha ni si Karen laho pinda. Didok ibana, ”Dung pe dipapos si Mark dohot angka na asing ahu, asa olo pinda. Saonari tamba ma las ni rohangku!”\nSi Benjamin, si Jade, si Bria, dohot si Carolyn\nDi taon 2011, Si Benjamin, si Carolyn anaknasida si Jade dohot si Bria, pinda sian Queensland, Australia, tu Timor-Leste, negara na gelleng di Kepulauan Timor na jonok tu Indonesia. Si Ben mandok, ”Nunga hea ahu dohot si Carolyn gabe perintis istimewa di Timor-Leste. Las roha tu Sitindangi disi, burju nasida mangurupi hami. Lungun do rohanami tingki maninggalhon Timor-Leste. Dung tubu ianakhonnami, sundat ma hami pinda tingki i. Alai, marsangkap dope hami muse mulak tusi.” Si Carolyn mandok, ”Lomo rohanami anakhonnami marsaor tu angka missionari, parkarejo Betel, dohot perintis istimewa asa togu partondion ni nasida.”\nMANGARADE LAHO PINDA\nDidok Jesus tu siseanna, ”Ai ise hamu na giot pajongjong palaspalas, na so jumolo hundul mangetongi sipalahoonna tusi, manang na tuk laho patulushon?” (Luk. 14:28) Alani i, molo adong keluarga marsangkap pinda tu inganan na asing, denggan ma dipingkiri hian. Aha do siingoton ni nasida andorang so pinda?\nPARTONDION: Didok si Ben ma, ”Las rohanami manarihon na asing, ndang olo hami mambahen nasida susa. Andorang so pinda, parjolo ma dipatogu hami partondionnami. Las rohanami marbarita dohot mangulahon ulaon di huria.”\nSi Jacob mandok, ”Andorang so pinda hami tu Pulo Norfolk, nunga dijaha hami kisah hidup di Menara Pengawal dohot Sedarlah! (saonari didok Sadarlah!) taringot angka keluarga na pinda tu inganan na mangkaporluhon godang penyiar. Diulas hami ma taringot tu hasusaan na dihilala nasida jala songon dia Jahowa mangurupi nasida.” Ito ni si Jacob, si Skye marumur 11 taon mandok, ”Jotjot do hutangiangkon on—alai sipata rap dohot natuatuangku do hami manangiangkon on!”\nPANGKILALAAN: Si Reneé mandok, ”Las rohangku jonok dohot keluarga, aleale di inganan na dihalomohon roha. Ndang marmetmet ni roha hami alani hasusaan, labana do dipingkirhon hami.”\nHASOMALAN: Godang keluarga na mamingkirhon jala mangarade andorang so pinda. Si Mark mandok, ”Dilului hami godang informasi taringot Nhulunbuy. Dikirim donganta na tading disi ma koran tu hami, asa diboto hami hasomalan ni halak na tading disi.”\nSi Shane na pinda tu Pulo Norfolk mandok, ”Marsitutu do ahu patuduhon parange na denggan songon halak Kristen. Huboto ma molo lambok ahu, jujur jala ringgas karejo boi do ahu tinggal didia pe di portibi on.”\nMANAON ANGKA HASUSAAN\nAsa marhasil di ”inganan na mangkaporluhon godang penyiar” ingkon torang do pingkiranta tingki manaon hasusaan. Taida ma pigapiga pengalaman:\nSi Reneé mandok, ”Marsiajar do ahu mamangke godang cara mangulahon ulaonku. Umpamana, molo tingki balga galumbang di Pulo Norfolk, ndang adong kapal, arga jala maol ma luluan sipanganon. Ingkon malo ma ahu Iaho paradehon sipanganon na adong.” Tunggani dolina mandok, ”Ingkon denggan ma diatur hami parhepengon na porlu pangkeon ganup minggu.”\nAnak ni nasida si Jacob mandok, ”Holan pitu halak do penyiar di huria na baru on jala sude angka na magodang. Ndang adong donganku satorbang! Alai, tingki rap marbarita ahu dohot nasida, gabe maraleale ma hami.”\nDos do na masa na dihilala ni si Jim na marumur 21 taon. Ibana mandok, ”Huria na jumonok tu hurianami Nhulunbuy, daona hirahira 725 km. Alani i, holan di parpunguan bolon do hami boi marsaor dohot angka dongan naposo. Tibu ma hami sahat asa boi pajumpang dohot angka dongan. Diulahon hami ma on ganup taon!”\n”LAS ROHANAMI RO TUSON!”\nBibel mandok, ”Pasupasu ni Jahowa do mambahen mamora.” (Poda 10:22) Di liat portibi on, torop halak na laho tu ”inganan na mangkaporluhon godang penyiar” mangkilala hasintongan ni ayat on.\nSi Mark mandok, ”Marlaba do tu ianakhonnami ala olo hami pinda jala sada pasupasu do on di hami. Tamba do pos ni roha ni anakhu, sarihonon ni Jahowa do hami molo manjumolohon Harajaon. Ndang tartuhor pos ni roha sisongon on.”\nSi Shane mandok, ”Lam solhot ma keluarganami. Molo hubege nasida mangkatai taringot pasupasu ni Jahowa, las rohangku.” Anakna, si Jacob pe mandok songon i, ”Godang do na mambahen las rohangku. Alani i, las rohanami ro tuson!”\n^ par. 3 Ida ma artikel ”Sahabat-Sahabat Allah di ’Kepulauan yang ramah’” di Menara Pengawal 15 Desember 2004 alaman 8-11.\n^ par. 3 Di taon 2012, dipasada ma kantor cabang ni Sitindangi Ni Jahowa di Australia dohot Selandia Baru, goarna gabe kantor cabang Australasia.\nSILEHONLEHON—Na Arga do Mangajarajari\nANGKA sintua na rade pinda tu ”inganan na mangkaporluhon godang penyiar” boi mangalehon silehonlehon na arga tu hurianasida, i ma mangajarajari dongan na asing. Molo diurupi sintua donganta baoa di huria asa gabe parmahan, mandapot laba ma huria sian sintua na rade pinda tu ”inganan na mangkaporluhon godang penyiar”, nang pe pinda muse nasida tu huria na asing. Molo hamu sahalak sintua di inganan sisongon on, adong dipaboa siingotonmu tingki mangajarajari dongan na asing:\nNA RINGKOT DIULAHON:\n”Lehon ma ulaon na boi ulahonon ni nasida. Patudu ma songon dia mangulahon i, jala papos ma roha ni nasida boi do nasida marhasil mangulahon i.”—Mark.\n”Jotjot do huterjemahon angka tudutudu tu bahasa ni nasida. Alana boi do i mangurupi nasida asa tangkas mangantusi tudutudu i.”—Benjamin.\n”Molo sai na denggan do dipingkiri hamu sian angka dongan na adong di huria i, boi ma sude mangkilala las ni roha.”—Burnett.\nNA SO SIULAHONON:\n”Unang sude taatur aha na laho siulahonon ni nasida. Metmet do roha ni nasida molo sai tabahen songon i, jala molo sai hasalaan ni nasida do na taida. Unang ma tapatudostudos ulaon ni nasida tu halak na di hurianta hian. Umpamana, molo jotjot tadok, ’Di huriangku hian . . . ,’ ndang denggan songon on.”—Mark.\n”Unang ma holan haboionmuna paboaboa, nang pe gumodang parbinotoanmu sian angka dongan baoa na di huria i. Alai, patudu hamu ma tudutudu sian Bibel dohot sian Organisasi ni Jahowa. On boi mambahen huria marsada ni roha jala boi ma idaon ni nasida molo Jahowa do na mangajarajari hita.”—Shane.\nAngka Pengalaman ni Sitindangi Ni Jahowa


Search BATAK untuk Bahan Referensi: Dongan di ulaon adat\nBAGIAN I PAJONGJONG RUMATANGGA\nBAGIAN II MARHATA SINAMOT\nPinggan panungkunan mardalan holan di tingki na marhata sinamot do, jala holan sahali. Nang pe asing ari ni namarhata sinamot dohot pesta unjukna, holan di na marhata sinamot do mardalan pinggan panungkunan. Molo parjolo marhata sinamot sian pesta unjuk, dibagasan undangan ma dibahen amplop na marisi hepeng. Di pihak parboru digoari ma i “PINGGAN PANGANAN”, molo di pihak paranak digoari ma i ‘ULOS TINONUN SADARI”, alai tu sude horong ni hulahula/tulang “PINGGAN PANGANAN” do i digoari.\nJala on laos boaboa do tu na niontang naung diulahon marhata sinamot. Songoni do nang suhi ni ampang na opat dohot tintin marangkup nunga boi dipasahat dung sidung marhata sinamot. Suang songon i nang sinamot pe nunga boi dipasahat sude (gok), alai molo sebagian dipasahat di mata ni ulaon i, tong do uli.\nBAGIAN III MAMAMPE MARGA\nBAGIAN IV PARTANGIANGAN (ULAON DI JABU)\n- Parbue gabe\n- Ulos parompa\n- Ompung baona\n- Tulang ni na tardidi\n- Dohot udurannasida\n- Boru ni hulahula\n- Dongan tubu ni hulahula\n- Hulahula tangkas\n- Hasuhuton/natoras ni na malua\n- Na malua sian panghanghungon\n- Natoras/haha/ompung (molo tung pe sahalak na pasahathon sian nasida nauli do)\n- Mandok hata Boru/bere\n- Mandok hata dongan sahuta/aleale\n- Mandok hata dongan tubu\n- Mandok hata Tulang\n- Mandok hata Hulahula\n- Mangampu suhut:\n- Mandok hata pasu gabe Tulang dohot uduranna\n- Mandok hata pasu gabe hulahula dohot uduranna\n- Mangampu pihak pamoruon:\n- Mangampu ma hasuhuton\n- Natoras/haha/Ompung (dohot sian dongan tubu; molo holan sada pe na pasahathon na uli do)\n- Mandok hata hulahula dohot uduranna\n- Dung singhop on sude, mangampu ma suhut:Boru dohot Hasuhuton bolon\n- Hulahula dohot uduranna\n- Mangampu ma:\n- Pasahat tudutudu ni sipanganon tu hulahula\n- Mandok hata tulang dohot uduranna\n- Mangampu hasuhuton\n- Tulang dohot uduranna\n- Mangampu sian:\nBAGIAN V ULAON DI NA MONDING\n1. Mandok hata di partuat ni namonding DIPATUPA DI JABU\n• Molo dakdanak, dolidoli, anak boru dohot natunggane na so sarimatua manang saurmatua dope\n1. Molo na monding i na so natunggane dope (dang berkeluarga dope) songon on ma udutudutanni na mandok hata:\n1. Hata huhuasi sian paidua ni suhut/hasuhuton\n2. Manjaha riwayat hidup\n3. Mandok hata dongan tubu\n4. Mandok hata boru/bere\n5. Mandok hata dongan sahuta/aleale\n6. Mandok hata pemerintah setempat (Rt/Rw)\n7. Mandok hata pengurus parsadaan\n8. Mandok hata tulang\n9. Mangampu suhut\n10. Dipasahat ma tu huria (acara huria)\n11. Diboan ma tu udean.\n1. Molo na monding i nunga natunggane alai dang sarimatua manang saurmatua dope, songon on ma udutudutanna:\n8. Mandok hata tulang rorobot\n9. Mandok hata tulang\n10. Mandok hata hulahula ni na marhahamaranggi\n11. Mandok hata hulahula\n12. Mangampu suhut\n13. Dipasahat ma tu huria (acara huria)\n14. Diboan ma tu udean\n1. Mandok hata di partuat ni namonding DIPATUPA DI ALAMAN\n• Molo dung sarimatua, saurmatua manang maulibulung\no Note: ala ni keadaan di kota na so maralaman na bidang, ulaon dialaman do goarna nang pe dipatupa di bagas jabu alai jolo dialap hata ma.\n1. Molo na monding i nunga sarimatua, songonon ma udutudutan ni na mandok hata:\n8. Mandok hata bona tulang\n9. Mandok hata tulang rorobot\n10. Mandok hata tulang\n11. Mandok hata hulahula ni anak manjae\n12. Mandok hata hulahula ni na marhaha maranggi\n13. Mandok hata hulahula\n14. Mangampu suhut\n15. Dipasahat ma tu huria (acara huria)\n16. Diboan ma tu udean.\n1. Molo na monding i nunga saurmatua, songon on ma udutudutan ni na mandok hata:\n8. Mandok hata bonaniari\n9. Mandok hata bona tulang\n10. Mandok hata tulang rorobot\n11. Mandok hata tulang\n12. Mandok hata hulahula ni anak manjae\n13. Mandok hata hulahula ni na marhahamaranggi\n14. Mandok hata hulahula\n15. Mangampu suhut\n16. Dipasahat ma tu pangula ni huria (acara huria)\n17. Diboan ma tu udean\n1. Molo na monding i nunga maulibulung, udutudutan ni na mandok hata sarupa do tu nasaurmatua. Tingkat partimbo partuturon di halak Batak ima bonaniari.\n1. SANGGUL MARATA (SIJAGARON)\n- Dangka ni hariara/baringin\n1. Eme : Eme sitambatua ma parlinggoman ni siborok\n1. Hariara : Tubu hariara di holangholang ni huta\n1. Baringin : Hau baringin ima sada hau na bolon na boi pangunsandean dohot parlinggoman, jala tung mansai godang do pidong marasar/maringanan/mangolu di rantingna.\n1. Sanggar : Tu sanggar ma amporik Tu lubang ma satua\n1. Ompuompu : On ma raja ni duhutduhut di halak Batak, mangido tu Amanta Debata asa dilehon habisuhon dohot hapistaran tu angka pomparanna.\n2. Gambiri : Gambiri simiakmiak\n1. Itak : Manang itak gurgur. Mangido tu Amanta Debata asa dilehon sinadongan di pomparanna.\n2. Pira ni manuk : Mangidohon hagabeon jala torop pomparanna.\n4. PASAHAT ULOS TU NAMONDING\n1. SAPUT DOHOT TUJUNG\n• Alasanna: Dinamamungka parsaripeon keluarga on, naparjolo pasahathon ulos tunasida ima hulahula (natoras ni boru muli). Jadi molo adong namabalu, hulahula ma napasahathon ulos saput tu namonding dohot tujung tu na manghabaluhon.\n• Alasanna: Ditingki sorang berena, ro do tulangna pasahathon bajubajuna, jadi napasahathon ulos saputna ima tulangna.\n1. PASAHAT TUJUNG SAMPETUA\n1. PASAHAT ULOS HOLONG\n1. MAMUNGKA TUJUNG\n1. i. Parjolo mambungka tujung\n1. ii. Manuapi\n1. iii. Mangalehon mangan\n1. iv. Painumhon\n1. v. Pasahat parbue gabe\n- Molo hurang gabe, marpahompu, hurang sinadongan di hasuhuton, dibahen ma pangarapoton, juhutna namarmiakmiak, digoari ma partangiangan\n- Molo nunga gabe, marpahompu jala adong sinadongan, dibahen ma pangarapoton jala parjuhutna lombu sitiosoara manang gaja toba (horbo). Molo horbo parjuhutna, nunga ingkon adong pahompu sian anak baoa. Nuaengon nunga jolo dibolgang (robus) sude parjambaran. Horbo ma parjuhut natumimbo dinamonding.\n2. Manjalo tumpak\n3. Marhata sigabegabe\n4. Acara di alaman/acara partuatna\n5. Diboan ma tu udean\nBAGIAN VII PARJAMBARON\nPARJAMBARON DI PESTA UNJUK\nSarupa do ragam ni tutur niontang ni parboru dohot paranak, jala tung dipasangapnasida do sude tutur naniontangna.\nDi Toba Holbung sude jambar i dibagi dua do, sada taripar tu paranak nasada nari tinggal ma di parboru, alai anggo ihurihur himpal do i gabe ulak ni jual ni parboru.\nSongonon ma partordingna:\n1. Parjuhutna namarmiakmiak\n• Jambar na taripar tu paranak dipasahat ma i tu:\nJambarna: Sambola namarngingi/parsanggulan parhambirang\nü Tulang, tulang rorobot\nJambarna: Satonga sombasomba\nJambarna: Sambola osang parhambirang\nü Bere/pariban, Dongan sahuta/aleale, pangula ni huria\nJambarna: Dua soit\nü Hasuhuton ni paranak\nJambarna: dengke (ulak ni jual) sian parboru\n• Jambar natinggal di parboru dipasahat ma i tu:\nJambarna: Sambola namarngingi/parsanggulan parsiamun\nJambarna: Sambola osang parsiamun\nü Hasuhuton ni parboru\nJambarna: Ihurihur/pangabis (ulak ni jual) sian paranak\n1. Parjuhutna sigagat duhut\nMolo di pesta unjuk, paranak manang parboru pe bolahan amak (dialap jual manang taruhon jual), anggo teorina naparadehon/manghobasi sipanganon (sude na porlu di ulaon i) paranak do. Sonang do dibahennasida sude angka tuturna tarlumobi hulahulana. Ido alana jambar ni dongan tubu ni paranak: PANAMBOLI.\n• Jambar nataripar tu paranak di pasahat ma i tu:\nJambarna: Sambola namarngingi/parsanggulan parhambirang + 2kg sibuk\nJambarna: Dengke (ulak ni jual) sian parboru.\n• Jambar na tinggal di parboru ma i tu:\nJambarna: Sambola namarngingi/parsanggulan parsiamun + 2kg sibuk\nJambarna: Ihurihur/pangabis (ulak ni jual), laos on do dibagihon tu dongan tubuna.\nPARJAMBARON ULAON DI JABU\nParjuhut namarmiakmiak do.\nAngka ulaon di jabu ima:\n1. Partangiangan dung tardidi di gareja\n2. Partangiangan malua sian panghanghungi dung mulak sian gareja\n3. Partangiangan manuruk/mangompoi jabu\n4. Partangiangan malum sian parsahiton\n5. Partangiangan na asing na pinatupa ni suhut\nParjambaran ulaon di jabu ima:\nJambarna: Namarngingi/parsanggulan parsiamun\nJambarna: Namarngingi/parsanggulan parhambirang\nü Tulang rorobot\nJambarna: Ihurihur (laos on ma dibagi tu dongantubu)\nNote: Andorang so marsipanganon, jumolo ma dipasahat hulahula siboanboanna (dengke), dung i hasuhuton pasahathon tudutudu ni sipanganon tu hulahulana. Parboru ma na mamilang tangiang marsipanganon, hulahula ma mangujungi ulaon i dohot ende/tangiang.\nPARJAMBARON MOLO MATUA NATUATUA\n1. Parjuhutna namarmiakmiak, jotjot do on digoari partangiangan. Biasana molo adong dope na hurang di hasuhuton (hurang gabe, hurang sinadongan) dipatupa ma partangiangan.\nParpeak ni jambar songonon ma:\nü Tulang rorobot, hulahula namarhahamaranggi, hulahula ni anak manjae\nü Pariban/bere, dongan sahuta/aleale, pangula ni huria\nJambarna: Ihurihur (laos on do dibagi laho jambar ni dongan tubu)\nMarindahan namasak ma digoari molo dibagasan sadari pangarapotan dohot partuatna.\n• Namasa di Toba Holbung (Laguboti)\nü Tulang rorobot, hulahula namarhahamaranggi, hulahula ni anak manjae dohot bona tulang\nJambarna: Sombasomba galapang\nü Pariban, dongan sahuta/aleale dohot pangula ni huria\n• Namasa di luat naasing (Habinsaran)\nJambarna: Haebona pudi\nJambarna: Haebona molo ama na monding, sombasomba molo ina namonding\nJambarna: Tungkobona parsiamun molo ina namonding, sombasomba molo ama namonding\nü Hulahula namarhahamaranggi, hulahula ni anak manjae, bona tulang\nü Pariban, dongan sahuta/aleale, pangula ni huria\nü Dongan tubu/hahadoli/anggidoli\n- Holan di pesta unjuk do adong dua hasuhuton ima paranak dohot parboru.\n- Molo di ulaon namonding, gomparan ni namonding i do suhut. Ihurihur ma jambar ni suhut.\n1. Angka tondong sijalo jambar\nUlaon matua (saurmatua manang maulibulung), sada ulaon na balga do on di halak Batak, ido umbahen na godang ragam ni tutur di ulaon sisongonon. Hombar tu balga ni ulaon do ragam ni tutur na ro laos songon i do ragam ni jambar. Molo metmet ulaon, ragam ni jambar pe otik do. Somalna andorang so diseati dope angka jambar, jolo dialap hata do tu sude tutur manang dia na talup/pas. Ido umbahen adong hata namandok: “Jolo diseat hata asa diseat raut”, lapatanna asa unang adong sihataan/nahumurang dipudi ni ari.\nAngka tondong na sumolhot do na parjolo dapotan jambar, atik di ulaon na balga manang nametmet pe i.\nSongon sada gombaran di ulaon nasaurmatua/namaulibulung, songonon ma urutan ni angka tondong sijalo jambar:\n1. Jambar tu hulahula\n2. Jambar tu tulang\n3. Jambar tu tulang rorobot\n4. Jambar tu hulahula namarhahamaranggi\n5. Jambar tu hulahula ni anak manjae\n6. Jambar tu bona tulang\n7. Jambar tu bonaniari\n8. Jambar tu pariban\n9. Jambar tu pangula ni huria\n10. Jambar tu dongan sahuta/aleale\n11. Jambar tu boru/bere\n12. Jambar tu dongan tubu\n13. Jambar tu suhut/hasuhuton\nSude angka na dapotan jambar juhut tong do dapotan jambar hata. Mardomu tusi, ditingki mandok hata hulahula somalna jolo dipasahat do tu boruna asa mandok hata pasugabe tu paribanna.\nAdong dua mansam pariban:\n- Boru ni tulang\n- Angkang/anggi ni pardijabu/istri\nDi tingki na mandok hata, angka pariban naginoaran diginjang ondeng tongtong do mangihuthon/mandongani uduran ni hulahula/tulangna.\n1. ULOS MANGIRING (Jenis ulos parompa), pamangkena:\n1. Dipasahat tu dakdanak nabaru sorang\n2. Dipasahat tu posoposo/dakdanak na tardidi di gareja (parompa)\n3. Ulos saput ni posoposo/dakdanak na monding\n1. ULOS SIBOLANG, jotjotan do on dipangke di ulaon habot ni roha, pamangkena:\n1. Ulos saput ni dolidoli/anak boru molo monding\n2. Ulos saput dohot tujung ni natunggane molo monding\n3. Ulos sihadangon di ulaon habot ni roha (marujung ngolu), hasuhuton na manghadang ulos sibolang, diampehon ma diabara parhambirang jala pinggir ni ulos dompak ruar, songon i do nang angka tutur na mandok hata pe ingkon manghadang ulos sibolang do.\n1. ULOS RAGIHOTANG (ULOS SIRARA), tung godang do namamangke ulos ragihotangon tarlumobi ma di ulaon las ni roha, pamangkena:\n2. Dipasahat tu namalum sian parsahiton\n3. Dipasahat tu namangompoi jabu\n4. Sipangheon di namangonghal holi (dipasahat hulahula tu boruna)\n5. Sipangheon di pesta unjuk\n6. Ulos holong di angka ulaon adat\n7. Dihadang diangka ulaon las ni roha\n8. Ulos saput dohot tujung ni nasarimatua, jala tondong na talup manghadang, ulos ragihotang on ma di ampehon tu abara parhambirang jala pingirna i dompak ruar.\n1. PINUSSAAN (RAGI IDUP), pamangkena:\n1. Di ulaon pesta unjuk, suhut bolon manghadang di abara parsiamun jala painggirna dompak ruar.\n2. Dipasahat tu namalum sian parsahiton (molo dung marpahompu)\n3. Dipasahat tu na mangompoi jabu (lumobi molo mamalu ogung sabangunan)\n4. Diulaon mangonghal holi (jotjot dipasahat hulahula tu boruna)\n5. Ulos pansamot (somalna)\n6. Ulos pargomgom (ompung ni anak mangoli)\n7. Dihadanghon. (Namanghadang ulos ragi idup naeng ma nian marumur pinomat 50 taon asa sanggam idaon.\n8. Ulos saput dohot ulos sampetua ni nasaurmatua/namaulibulung.\n1. RAGAM NI ULOS NA SO POLA HEA BE DIPANGKE\n- Molo di ulaon habot ni roha: abara parhambirang ma manghadang\n- Molo di ulaon las ni roha: abara parsiamun ma manghadang\nPosted by H. Tondang (Am. Joshua) at 01:50\nIBU HAYATI 27 January 2015 at 09:59


Sormin Pagaran Dolok: PATOGAR, Tahi Parhusoron Di Tapanuli Utara ?\nPATOGAR, Tahi Parhusoron Di Tapanuli Utara ?\nDilaon laon ni ari naung salpu, dimanang na marpiga piga hali akka ulaon di Rura Silindung, pola do ditariashon ruas ni punguan PATOGAR na di Rura Silindung taringot tu ringkotna ojakhonon punguan "PATOGAR" humaliang Kabupaten Tapanuli Utara.\nMangihuthon pandohan ni angka dongan di punguan i, uli do molo boi dipatupa i, asa adong songon pangihoti ni ruas na marserak di ganup luat nahumaliang Kabupaten Tapanuli Utara (Bona Pasogit), jala asa adong gabe pogu ni komunikasi dohot informasi tu sude ruas na di liat portibion.\nDunghon dirimangi akka situan natorop, ruas ni punguan i, tarlumobi ma na di Rura Silindung, ditariashon ma sangkap i jala diallunghon do i tu piga piga luat na di Kabupaten Tapanuli Utara, jala boi do ditolopi akka ruas na ditopot i.\nI do tutu, mansai porlu do tarida ruas ni punguan i, tarida di HASADAON, si sada hata, si sada pandohan, si sada roha, si sada tahi, si sada urdot; molo dunghon sada boi ma hajalahan na hurang gok di ruas ni punguan i.\nLaho pahibulhon sangkap dohot pikkiran i pola do dipatupa pangarapoton ni ruas punguan i na di ari Jumat 5 Pebruari 2016 di bagas ni ama Fandi Siregar (Rudi M.H Siregar) di dalan Sutan Sumurung Lumbantobing (dalan Sait Nihuta) Tarutung, jala asa lam hantus partahian on pamasaon do pangarapoton na mangihut muse di ari Senin 8 Pebruari 2016 di bagas ni ama Fausta Siregar di dalan Raja Johanes Hutabarat Gg Horas Tarutung.\nOn ma tikkina, dungo jala manonggor ruas ni PATOGAR Kabupaten Tapanuli Utara.\nLabel: Patogar, Rura Silindung, Siregar, Tapanuli Utara